DETSKÁ RUBRIKACíbikom svedčia podmáčané lúky a mokrade, miznú spolu s nimi

Na prvý pohľad je to iba vtáča s výstredným účesom. Ak by sme cíbika pozorovali dlhšie, spoznáme v ňom aj šikovného akrobata a oddaného rodiča. V roku 2010 sa stal vtákom roka. Odborníci už vtedy upozorňovali, že kým v minulosti boli cíbiky hojným vtáčím druhom v poľnohospodárskych oblastiach, dnes ich počty výrazne klesajú. Cíbiky chochlaté sa tak na Slovensku stávajú čoraz vzácnejšími. Rovnaký trend pre ne, žiaľ, platí aj v susednom Česku a ďalších európskych krajinách, kde tieto operence patria k najrýchlejšie ubúdajúcim druhom. Po hlase ich spoznáme celkom ľahko. Ozývajú sa jasným „kí-vit“, a tiež zvukom, ktorý autorke tohto textu vždy pripomínal pokazenú vysielačku. Ich prejav znie trochu technicky, ako prístroj, ktorý vydáva zvukové signály. (Na videu približne od 0:30)  Cíbika hravo spoznáme podľa chocholčeka, čo nosí na hlave. Tvoria ho odstávajúce pierka, ktoré môžu merať až deväť centimetrov. Samček sa oproti samičke pýši dlhším chocholíkom, no obaja sú podobne sfarbení. Mláďatká sa na svet vykľúvajú po štyroch týždňoch. Ak by sa vtedy ku hniezdu priblížil nepozvaný hosť – napríklad líška či lasica, cíbiky by na neho podnikli zúrivý nálet. S hlasným krikom sa na votrelca nevrhajú iba rodičia mláďat, ale všetky dospelé vtáky v kolónii. Chrbát cíbika pokrýva čierne perie s trblietavým zeleným a fialovým odleskom. Na hlave a krku má tento vtáčik čiernu kresbu, zobák je zasa v odtieňoch sivej a zelenej farby. Bruško majú cíbiky snehobiele. Biely je aj chvost, ktorý na konci zdobí čierne lemovanie. Keď už cíbika dokážeme spoznať podľa typického „účesu“, hlasového prejavu aj podľa siluety, nášmu oku neunikne ani vo vzduchu. Ak máme šťastie na samčeka, ten nám zavše predvedie aj hotové akrobatické predstavenie. Pôsobivé vzdušné tance, premety a strmhlavý let cíbik predvádza, keď sa chce zapáčiť svojej vyvolenej. Nevdojak urobí dojem aj na človeka, ktorý môže sledovať tento svadobný rituál. Cíbik je sťahovavý, no niekedy na svojom hniezdisku aj prezimuje. Väčšina týchto vtáčat sa predsa len v októbri či novembri vydá na náročnú cestu za teplejším počasím. V nadchádzajúcej sezóne sú jednými z prvých poslov jari. Zo zimovísk v okolí Stredozemného mora sa k nám totiž neraz vracajú už vo februári. Cíbik patrí k operencom, ktorým hovoríme bahniaky. To veľa vypovedá o spôsobe jeho života. Vtáča s nezameniteľným chocholčekom nájdeme všade tam, kde to má blízko k vode. Cíbiky si voľkajú na podmáčaných lúkach, pri rybníkoch, jazierkach, priehradách či močiaroch. No prečo je týchto vtáčat čoraz menej? Ich obľúbené mokrade miznú. Cíbiky majú problémy aj na lúkach a poliach, ktoré už nespása bučiaci dobytok. Kravy pritom ničili oveľa menej hniezd v porovnaní s kombajnami. Poľnohospodárske stroje často zahubia čerstvo vyliahnuté a bezbranné mláďatká. Usádzať sa začínajú v polovici apríla. Zvyčajne hniezdia v redšej kolónii, kde jednotlivé vtáčie rodinky žijú pár desiatok metrov od seba. Budovaniu domčeka predchádza tokanie samčeka, ktorý, ako sme už spomínali, vo vzduchu predvádza najrôznejšie vývrtky. Potom potom do hliny alebo trávy uprostred poľa či lúky symbolicky vyhĺbi jamku. Cíbiky totiž hniezdia na zemi, a týmto gestom chce samček vyvolenej ukázať, že si práve zariaďuje bývanie. K jamke potom vláči steblá trávy či suché listy, ktorými býva hniezdo vystlané. Zároveň sa svojej milej ukláňa a chvost rozťahuje do vejára. Samička, pochopiteľne, napokon neodolá. Hniezdo je skutočne iba plytká a ničím nezakrytá jamka v nízkom poraste. Samička do nej nakladie približne štyri olivovozelené vajíčka posiate hnedočiernymi škvrnami. Uložené sú takmer vždy úhľadne špičkami k sebe a pri pohľade zvrchu pripomínajú štvorlístok. Zahrievajú ich obaja rodičia. Keď cíbik opúšťa znášku, nikdy nevzlietne hneď, aby neprezradil, kde leží hniezdo. Prikrčený sa najprv presunie na iné miesto a vzlietne až odtiaľ. Pristáva tiež obďaleč, hniezdo najprv obíde a keď nehrozí nebezpečenstvo, peši k nemu pricupitá. Mláďatká sa na svet vykľúvajú po štyroch týždňoch. Ak by sa vtedy ku hniezdu priblížil nepozvaný hosť – napríklad líška či lasica, dospelé cíbiky by na neho podnikli zúrivý nálet, aby ho odstrašili. S hlasným krikom sa na votrelca nevrhajú iba rodičia mláďat, ale všetky dospelé vtáky v kolónii.


Ako to vyzerá na stavbe bratislavského obchvatu

Diaľnice okolo Bratislavy má Cintra dokončiť v roku 2020. Termín nestihne.

BRATISLAVA. Zmluvu na výstavbu diaľničného obchvatu Bratislavy štát so španielskym konzorciom Citra štát podpísal pred niečo viac ako dvoma rokmi. Dodnes sa však na obchvate, ako aj priľahlej rýchlostnej ceste R7, ktorá vedie na Dunajskú Stredu, poriadne nestavia. Na obchvate Bratislavy totiž pracuje aktuálne približne 600 ľudí, napísal koncesionár pod vedením španielskej spoločnosti Citra pre Denník N. Optimálny stav má pritom byť dva a pol tisíca ľudí. Diaľnica D4, ktorá vedie od Jaroviec po Raču a rýchlostná cesta R7 má mať spolu bezmála 60 kilometrov. Dokončiť sa má podľa zmluvy v roku 2020, no už teraz je isté, že nestihne. Diaľničný obchvat hlavného mesta štát stavia cez PPP projekt. V praxi to znamená, že firma autostrádu nielen postaví, ale aj sa o ňu 30 rokov stará. Na oplátku jej za to štát spláca. Celkovo má obchvat hlavného mesta stáť 1,8 miliardy eur. Štát koncesionárovi bude za to platiť bezmála 57 miliónov eur ročne.


Svoju zlú nemčinu som sa naučil z rakúskej ORF, vyhlásil Babiš vo Viedni

Babiš sa stretol s rakúskym spolkovým kancelárom Sebastianom Kurzom.

VIEDEŇ. Za intenzívnejšiu spoluprácu krajín Vyšehradskej štvorky (V4) a Rakúska sa v piatok vo Viedni po rozhovore s rakúskym spolkovým kancelárom Sebastianom Kurzom vyslovil český premiér v demisii Andrej Babiš. Podľa jeho slov by sa kooperácia mala "v každom prípade" rozšíriť. "Sme radi, že sme v rovnakej lodi a máme rovnaký názor," cituje Babiša tlačová agentúra APA, podľa ktorej hosť z Prahy avizoval na 21. júna stretnutie predstaviteľov krajín V4 a rakúskeho kancelára, ktorého dejiskom by sa mala stať Budapešť. Šéfovia vlád oboch susedných krajín zdôraznili spoločné názory napríklad na otázku migrácie. Hostiteľ konštatoval, že sa v posledných rokoch členské krajiny EÚ veľmi sporili o prerozdeľovanie utečencov a priepasť medzi jednotlivými štátmi sa stále prehlbovala. Európa však potrebuje menej napätia a viac dialógu a spoločného postupu. Pozornosť by sa mala od neúspešného prerozdeľovania presunúť na ochranu vonkajších hraníc, boj proti ilegálnej migrácii a pašerákom, ako aj pomoc priamo na mieste, vyplynulo z Kurzových slov. Babiš doplnil rakúskeho kancelára slovami, že s ním úplne súhlasí a môže jeho vyjadrenie podpísať. V mnohých otázkach ťaháme na európskej úrovni za jeden povraz, zdôraznil rakúsky kancelár, ktorý podčiarkol aj nutnosť šetriť a zmenšiť byrokraciu. Babiš sa i v názore na budúci rozpočet EÚ stotožnil s rakúskym hostiteľom. Vyjadril sa však za to, aby o finančných prostriedkoch, ktorými teraz disponujú "európske štruktúry", rozhodovali samotné členské štáty. Zdôraznil ale aj význam príjmov, boj proti kráteniam daní. Kurz zopakoval, že návrh Európskej komisie na platbu 1,11 percenta HDP do rozpočtu Únie je pre Rakúsko neprijateľný. Obe strany prezentovali odlišný postoj k mierovému využívaniu jadrovej energie, k jadrovým elektrárňam i úložiskám jadrového odpadu. Šéfovia vlád oboch krajín sa však dohodli, že ďalej posilnia projekty v oblasti infraštruktúry. Andrej Babiš, ktorý hovoril vo Viedni výlučne po nemecky, sa vyznal, že Rakúsko je krajinou, v ktorej má veľmi mnoho priateľov, a že svoju zlú nemčinu sa naučil z vysielania verejnoprávneho rakúskeho rozhlasu a televízie ORF. Sebastian Kurz ústretovosť hosťa z Prahy osobitne ocenil a zdôraznil, že to nie je samozrejmosť.


Ministri sa vyjadrili k Mečiarovým amnestiám, väčšina je za zrušenie

Niektorí tvrdia, že najprv treba problém vyriešiť po právnej stránke.

BRATISLAVA. Mečiarove amnestie treba vyriešiť, oslovení ministri by hlasovali za zrušenie amnestií, niektorí ale tvrdia, že najprv treba tento problém vyriešiť po právnej stránke. Uviedli to ministri pred stredajším rokovaním vlády. Minister kultúry Marek Maďarič priznal, že na tému amnestií s premiérom Robertom Ficom diskutoval, rokovalo o tom vedenie strany. To, k čomu dospeli, je otázka koaličnej rady. „Takže uvidíme, k čomu dospeje koaličná rada,“ povedal. Koaličná rada zasadla dnes pred rokovaním vlády. O jej výsledkoch zatiaľ lídri koaličných strán neinformovali. Maďarič diskusiu s bývalým premiérom Vladimírom Mečiarom v utorok na TA3 sledoval, expremiér ho v nej neprekvapil. V tejto problematike sú podľa neho podstatní aj právnici, ktorí zverejnili svoj právny názor. Odpovedal tak na otázku, či ho Mečiarovo vystúpenie utvrdilo v tom, že amnestie treba zrušiť. Mečiar v relácii hovoril aj o tom, že Smer sa na tejto téme láme a v skutočnosti ide o hlavu Roberta Fica. „Nerozumel som tomuto výroku. Každá normálna demokratická strana má na dôležité otázky určite rôzne názory, ale vôbec nevnímam nič také v Smere, čo by mohlo byť charakterizované ako lámanie Smeru,“ povedal podpredseda Smeru. Maďarič názor na zrušenie amnestií nezmenil, a teda ak by bol poslanec, hlasoval by za zrušenie. „Zdôrazňujem, že sú ľudia, ktorí legitímne zastávajú iný právny názor, respektíve dôverujú iným právnym názorom, ktoré hovoria o nezrušiteľnosti,“ dodal minister. Za legitímne považuje aj stanovisko tých ľudí, ktorí z toho právneho hľadiska sú nie presvedčení o tom, že je to zrušiteľné v parlamente. Mečiar v utorok hovoril aj o tom, že rezort kultúry financovalo film Únos. Maďarič reagoval, že je pravdou, že nad filmom prijal záštitu, pretože si bol vedomý háklivosti tejto témy a myslí si, že to aj tvorcovia filmu ocenili a potrebovali aj takúto mieru podpory. „No jeho informácia nie je pravdivá, pretože rezort už nejaký ten rok nemá pod palcom priame financovanie filmu,“ vysvetlil šéf rezortu kultúry. Za zrušenie amnestií by určite podľa svojich slov hlasoval aj šéf rezortu diplomacie Miroslav Lajčák (Smer). Diskusiu v utorok sledoval iba čiastočne, asi od polovice. „Mečiar sa nezmenil a ani sa nezmení,“ dodal. Šéf rezortu zdravotníctva Tomáš Drucker (Smer) by ako poslanec asi tiež hlasoval za zrušenie. Myslí si, že fakt, že sa nevyšetrili veci, ktoré sa vyšetriť mali, vrhajú na spoločnosť určitú traumu. „To znamená, ak existuje právne posúdenie na to, že sa to dá zrušiť, tak treba, aby bolo spravodlivosti učinené zadosť a každý vedel, či sa skutok stal a kto ho spôsobil,“ povedal Drucker. Minister za Most-Híd László Sólymos diskusiu sledoval. „Ten, kto sledoval reláciu a ešte pochyboval o tom, či by mali byť zrušené, myslím si, že musel prísť k tomu, že proste tie amnestie musíme zrušiť, ten prípad musíme vyšetriť,“ povedal pre médiá. Za zrušenie amnestií by takisto hlasoval aj minister dopravy Arpád Érsek (Most-Híd). Ministri nominovaní stranou SNS Gabriela Matečná (pôdohospodárstvo) a Peter Plavčan (školstvo) sa zhodli, že tento problém treba vyriešiť. Matečná utorňajšiu diskusiu s expremiérom Vladimírom Mečiarom na TA3 sledovala, Plavčan prišiel neskoro domov. Matečná si myslí, že „amnestie by mali byť zrušené, ale mali by byť zrušené legálnym spôsobom. Tak, aby celý tento problém netraumatizoval spoločnosť,“ uviedla s tým, že treba nájsť spôsob, akým by to bolo vhodné. Je to podľa nej aj v súlade so stanoviskom SNS. Podľa Plavčana amnestie nie sú iba vážny právnický problém, ale aj etický. „Určite sa treba ním zaoberať. Netreba ho odložiť,“ povedal s tým, že sa domnieva, že treba najprv veľmi jasne z právneho hľadiska povedať, ako to je.


Projekt Rínok Rača v Bratislave má stavebné povolenie

Projekt počíta s výstavbou šiestich obytných domov.

BRATISLAVA. Developerský projekt Rínok Rača, ktorý plánujú postaviť v bratislavskej mestskej časti Rača, má právoplatné stavebné povolenia. Projekt počíta s výstavbou šiestich obytných domov, troch polyfunkčných domov s bývaním a občianskou vybavenosťou. Pozostáva tiež z piatich samostatných objektov občianskej vybavenosti a troch podzemných parkovacích garáží s 835 miestami na parkovanie. Pribudnúť by tu malo 474 bytov pre 860 ľudí. Informoval o tom developer projektu spoločnosť Bencont group. Developer plánuje začať s výstavbou už tento mesiac. Zaregistroval už viac ako 56 záujemcov na prezentovaných 95 bytov. Ako prvé majú postaviť budovy B1 (39 bytov, päť poschodí), C1 (56 bytov – sedem poschodí) a C2 (55 bytov – sedem poschodí). Oproti predpokladanému územnému plánu má mať projekt menej zástavby a výrazne vyšší pomer zelených plôch. Žiadna z budov neprevýši maximálne výšky budov v okolí a kľúčové miestne výhľady ostanú zachované. Zastavanosť plochy bude 80 percent z toho, čo povoľuje platný územný plán. Projekt tiež garantuje vysoký podiel zelených plôch, ktoré majú tvoriť 34 percent územia. Platný územný plán tu totiž vyžaduje len 23 percent zelených plôch. Tieto plochy chcú zavlažovať ekologicky dažďovou vodou, ktorá plánujú zachytávať v retenčnej nádrži. Spoločnosť Bencont chce okrem samotnej výstavby tiež investovať do moderných cyklotrás alebo vybudovania autobusovej zastávky metskej hromadnej dopravy. Vznik a údržbu susedských viníc chce investor podporovať minimálne desať rokov. Projekt prispeje už o pár mesiacov do rozpočtu mestskej časti sumou viac ako milión eur. „Sme radi, že sme našli kompromis so samosprávou a môžeme začať stavať tri objekty v blízkosti ulíc Sadmelijská a Kubačova. Ukončiť výstavbu týchto domov by sme chceli do roku 2023, pred ich kolaudáciou už budú dobudované a skolaudované aj križovatky Sadmelijská – Kubačova, Barónka – Kubačova a Žitná – Hečkova, ktoré zlepšia priepustnosť dopravy v území,“ uviedol zástupca developera Bencont Martin Šimurda.


Andrej Martin si nezahrá hlavnú súťaž v Sao Paule, neuspel v kvalifikácii

Slovák nenadviazal na úspešné prvé kolo.

Facundo Bagnis (Arg.-2) - Andrej Martin (SR) 7:6 (4), 6:2 SAO PAULO. Slovenský tenista Andrej Martin neuspel v nedeľňajšom finálovom 2. kole kvalifikácie dvojhry na turnaji ATP v brazílskom Sao Paule na antuke. Dvadsaťdeväťročný Bratislavčan podľahol druhému nasadenému Facundovi Bagnisovi z Argentíny 6:7 (4), 2:6.


Dijon zaskočil tretí Lyon, hrdinom sa stal dvojgólový Said

Fortuna liga (1 - 6)

Fortuna liga (7 - 12)

La Liga

Premier League

FA Cup

Bundesliga

Serie A

Ligue 1

Česká liga

PARÍŽ. Futbalisti Dijonu zvíťazili v sobotnom zápase 31. kola francúzskej Ligue 1 na štadióne Olympique Lyon 3:1. Dvoma gólmi sa prezentoval Said. Dijon je po výhre nad tretím tímom ligy stále na 18. mieste, ktoré znamená baráž o zotrvanie v Ligue 1. Na sedemnásty Amiens stráca 7 bodov. V zápase medzi Angers a Rennes padlo dohromady šesť gólov. Dvakrát sa do streleckej listiny zapísali Reine-Adelaide a Ben Arfa. Olympique Lyon - FCO Dijon 1:3 (1:2) Góly: 1. Terrier - 3. a 7. Said, 65. Rafael (vlastný) SC Amiens - AS St. Etienne 2:2 (1:1) Góly: 23. a 61. Konate - 16. Kolodziejczak, 90.+5 Cabella. ČK: 32. Lefort (Amiens) SCO Angers - Stade Rennes 3:3 (0:1) Góly: 47. a 90.+3 Reine-Adelaide, 52. Bahoken - 35. a 75. Ben Arfa (druhý z 11 m), 59. Niang EA Guingamp - AS Monaco 1:1 (1:0) Góly: 23. Eboa - 90.+4 Jovetič Olympique Nimes - SM Caen 2:0 (0:0) Góly: 85. Bouanga, 90.+4 Ferri


Očakáva sa, že Únia a Japonsko sa zaviažu k podpisu dohody o voľnom obchode

Očakáva sa, že nemecká kancelárka Angela Merkelová, vyzve Trumpa, aby ponechal obchod otvorený.

BRUSEL. Európska únia (EÚ) a Japonsko by sa podľa očakávania mali vo štvrtok (6.7.) zaviazať k podpísaniu dohody o voľnom obchode. Oznámila to dnes EÚ. Obe strany považujú tento krok za posun v boji proti obávanému obratu americkej obchodnej politiky smerom k ochrane svojho trhu po nástupe prezidenta Donalda Trumpa. Európska rada dnes potvrdila, že japonský premiér Šinzó Abe sa stretne s vedúcimi predstaviteľmi EÚ v Bruseli v predvečer summitu G20 s Trumpom a ďalšími svetovými lídrami v Nemecku. "Očakáva sa, že lídri oznámia politickú dohodu o voľnom obchode medzi EÚ a Japonskom," uvádza sa vo vyhlásení Európskej rady. Brusel pripustil, že všetky sporné body ohľadne obchodovania medzi oboma veľkými ekonomikami sa ešte nepodarilo vyriešiť a je potrebné ich uzavrieť ešte pred štvrtkovým summitom EÚ a Japonska. Ale potvrdenie účasti premiéra Abeho je známkou dôvery, že dohoda bude pripravená na jeho podpis. A tiež vyvíja tlak na vyjednávačov, aby dosiahli aspoň rámcovú dohodu o vzájomnom otvorení oboch trhov, a to aj v takých citlivých bodoch, ako sú japonské autá a európske poľnohospodárske produkty. Obe strany po nástupe Trumpa a odchode USA z obchodných rokovaní, chcú ukázať, že sú naďalej odhodlané odstrániť obchodné bariéry, ktoré bránia hospodárskemu rastu. "Táto dohoda je dôležitá pre našu stratégiu rastu. Budeme rokovať s celou našou energiou, až kým dosiahneme najlepšiu dohodu pre Japonsko," povedal dnes Abe na stretnutí s európskymi vyjednávačmi. Abe sa stretne s predsedom Európskej rady Donaldom Tuskom, ktorý zastupuje 28 národných lídrov EÚ, a predsedom Európskej komisie Jeanom-Claudom Junckerom. Eurokomisárka pre obchod Cecilia Malmströmová bola uplynulý víkend v Japonsku a po rokovaniach uviedla, že je dosť presvedčená, že vo štvrtok by mohla byť oznámená široká dohoda. A predstavitelia EÚ naznačili, že Abe navštívi Brusel len v prípade, ak budú mať obe strany istotu, že bude podpísaná politická dohoda. Abe, Tusk a Juncker odcestujú v piatok (7.7.) do Hamburgu na summit G20. Očakáva sa, že hostiteľka, nemecká kancelárka Angela Merkelová, vyzve Trumpa, aby ponechal obchod otvorený. V januári totiž americký prezident odstúpil od dohody o Transpacifickom partnerstve (TPP) s Japonskom a ďalšími 10 štátmi a rozhovory medzi USA a EÚ o obchodnej zmluve s názvom TTIP sa zastavili. Japonsko a EÚ začali svoje bilaterálne rokovania v roku 2013, ale nepodarilo sa im dosiahnuť úspech v kľúčových oblastiach, ako sú japonské clá na dovoz syrov a vína z EÚ. Európa sa zase zdráha poskytnúť väčší prístup japonským automobilkám a dovozcom autodielov na svoj trh. Hoci Japonsko a EÚ sa podieľajú približne tretinou na výkone svetovej ekonomiky, stále majú priestor na ďalší rast obchodnej výmeny - aj o tretinu, podľa odhadu EÚ. Bruselu predpovedá, že dohoda v dlhodobom časovom horizonte zvýši výkon ekonomiky EÚ o 0,8 % a Japonska o 0,3 %.


EÚ pripravuje platformu na boj proti dezinformáciám

Platforma poskytne odborníkom informácie a materiály zamerané na zvyšovanie informovanosti.

BRUSEL. Európska komisia zverejnila v pondelok výzvu na predloženie ponúk na vytvorenie digitálnej platformy, ktorá by mala pomáhať v boji proti dezinformáciám. Takzvané Európske observatórium digitálnych médií (EDMO) by slúžilo pre tých, čo si potrebujú overovať fakty, pre akademických a výskumných pracovníkov. Malo by tiež zabezpečovať prepojenie s mediálnymi organizáciami a poskytovať podporu pre tvorcov politík. Výzva Európskej komisie na predloženie verejných ponúk do výšky 2,5 milióna eur je prvým krokom k vytvoreniu európskeho centra na boj proti dezinformáciám v online prostredí. Verejná súťaž potrvá do 16. decembra 2019. Nová platforma poskytne odborníkom v oblasti médií, učiteľom a občanom informácie a materiály zamerané na zvyšovanie informovanosti a odolnosti voči dezinformáciám na internete, a tiež podporu kampaní v oblasti mediálnej gramotnosti. Vytvorenie takéhoto strediska je súčasťou akčného plánu eurokomisie na boj proti dezinformáciám.


Situácia v sýrskych bezpečnostných zónach je podľa oboch strán pokojná

Zóny, kde má dôjsť k zníženiu napätia, sa nachádzajú väčšinou v tých oblastiach Sýrie, ktoré sú ovládané opozíciou.

DAMASK. Sýrski opoziční aktivisti a vládne médiá informujú o relatívnom pokoji v tzv. bezpečnostných zónach, dohoda o vytvorení ktorých začala platiť v krajine o polnoci. Informovala o tom v sobotu agentúra AP. Opoziční aktivisti v južných, stredných a severných oblastiach Sýrie pre AP uviedli, že hoci sa vyskytli ojedinelé prípady porušenia dohody, situácia je oveľa lepšia než v predchádzajúcich dňoch. Letecké útoky nikto nehlásil. Vládne médiá informovali, že deväť hodín po nadobudnutí účinnosti dohody bola situácia vo vytýčených zónach "relatívne pokojná". Zóny, kde má dôjsť k deeskalácii napätia, sa nachádzajú väčšinou v tých oblastiach Sýrie, ktoré sú ovládané opozíciou. Toto memorandum o vytvorení štyroch tzv. bezpečnostných zón v Sýrii s cieľom zmierniť tamojšiu humanitárnu krízu podpísali vo štvrtok v kazašskej Astane Irán, Rusko a Turecko. Dohoda má podporu aj zo strany OSN. Sýrska opozícia ju však odmieta a kritizuje s tým, že dokument nemá legitimitu. USA, ktoré neboli v tíme vyjednávačov o tejto dohode, v súvislosti s ňou deklarovali, že "je dôvod na opatrnosť". Sýrska opozícia má určité pochybnosti ohľadne možnej implementácie dohody aj vzhľadom na úlohu Iránu ako ručiteľa tohto dokumentu. V súlade s memorandom sa v zónach, ktorých sa dokument týka, zastavia všetky boje medzi vládnymi silami a ozbrojenými protivládnymi zoskupeniami. Námestník ruského ministra zahraničných vecí Michail Bogdanov spresnil, že o letoch lietadiel protiteroristickej koalície na čele s USA nad zónami deeskalácie v Sýrii sa bude rokovať neskôr, a to na úrovni expertov. Vedenie ruskej armády v piatok tiež uviedlo, že dohoda o vytvorení bezpečných zón by mohla byť neskôr rozšírená aj o ďalšie oblasti v tejto vojnou zničenej krajine. Moskva okrem toho avizovala, že by chcela obnoviť dohodu so Spojenými štátmi, na základe ktorej by obe krajiny skoordinovali svoje letecké operácie v Sýrii a zmenšili tak riziko vzájomnej kolízie. Rusko pozastavilo zmienenú dohodu o vojenskej spolupráci s USA v Sýrii po raketovom útoku na leteckú základňu sýrskej armády Šajrát, ktorým Spojené štáty reagovali na chemický útok v meste Chán Šajchún v provincii Idlib.


Putin predložil návrh na pozastavenie zmluvy o raketách

Návrh zákona predpokladá, že prezident dostane právo zmluvu obnoviť.

MOSKVA. Ruský prezident Vladimir Putin Putin predložil Štátnej dume návrh zákona o pozastavení platnosti Zmluvy o likvidácii rakiet stredného a kratšieho doletu (INF). Podľa agentúry TASS o tom vo štvrtok v Moskve informoval predseda dolnej komory ruského parlamentu Viačeslav Volodin. Ruská Štátna duma sa bude prezidentským návrhom zaoberať 18. júna. Horná komora ruského parlamentu, Rada federácie, by potom mala zákon prerokúvať 26. júna. Návrh zákona predpokladá, že prezident dostane právo túto zmluvu obnoviť, napísala agentúra Interfax. Zároveň pripomenula, že 29. mája Putin vymenoval námestníka ministra zahraničných vecí Sergeja Riabkova za svojho zástupcu pri rozhodovaní o pozastavení plnenia INF zo strany Ruska.


ŠÚKL varuje pred vážnymi vedľajšími účinkami niektorých antibiotík

BRATISLAVA. Štátny ústav pre kontrolu liečiv (ŠÚKL) varuje pred nebezpečnými chinolónovými a fluorochinolónovými antibiotikami. Tie môžu užívateľom spôsobiť závažné vedľajšie účinky, ktoré postihujú najmä svaly, kĺby, nervový a zmyslový systém. Na Slovensku je registrovaných 34 liekov s obsahom ofloxacínu, ciprofloxacínu, pefloxacínu, norfloxacínu, levofloxacínu a moxifloxacínu, pre ktoré budú platiť obmedzenia indikácií. Ústav o tom informuje na svojom webe. "Pri užívaní týchto antibiotík boli zaznamenané závažné nežiaduce účinky, akými sú zápal alebo roztrhnutie šľachy, bolesti a opuchy kĺbov, ťažkosti s chodením, tŕpnutie končatín, pálivá bolesť, únava, depresia, problémy s pamäťou, spánkom, zrakom a sluchom a zmena chuti a čuchu," uvádza ŠÚKL. Fluórochinolónové antibiotiká sú širokospektrálne antibiotiká s veľmi dobrou účinnosťou. Na Slovensku preto patria medzi často používané lieky, no často sa využívajú aj v prípadoch, kedy to nie je nevyhnutné. "Napriek vymenovaným rizikám sú fluorochinolónové antibiotiká veľmi dôležité, keďže účinkujú pri niektorých infekciách, pri ktorých iné antibiotiká nie sú dostatočne účinné. Nemali by sa však používať na liečbu miernych a stredne závažných infekcií," upozorňuje úrad. Fluorochinolónové antibiotiká sa v súlade s novými obmedzeniami už nebudú môcť používať na liečbu infekcií, ktoré sa môžu zlepšiť aj bez antibiotickej liečby alebo nie sú závažné (napr. infekcie horných dýchacích ciest), na liečbu nebakteriálnych infekcií, napr. nebakteriálnej (chronickej) prostatitídy a na prevenciu cestovateľskej hnačky alebo opakujúcich sa infekcií dolných močových ciest. Nebudú sa môcť používať ani na liečbu miernych alebo stredne závažných bakteriálnych ochorení, okrem prípadov, kedy sa nemôžu použiť iné antibakteriálne lieky (liek druhej voľby), ďalej na liečbu pacientov, u ktorých sa v minulosti vyskytli závažné nežiaduce účinky pri užívaní fluorochinolónových alebo chinolónových antibiotík a v kombinovanej liečbe s kortikosteroidmi.Zvýšená opatrnosť sa podľa ŠÚKL vyžaduje aj pri liečbe fluorochinolónovými antibiotikami u starších pacientov, pacientov s ochorením obličiek a pacientov po orgánovej transplantácii. Nežiaduce účinky sa podľa ŠÚKL môžu prejaviť do dvoch dní od začatia liečby, ale aj niekoľko mesiacov po ukončení liečby. Ústav zdôraznil, aby pacienti prestali užívať fluorochinolónové antibiotiká a navštívili svojho lekára pri prvom náznaku poranenia šľachy, napríklad pri bolesti alebo opuchu. Tiež ak cítia bolesť, tŕpnutie, pálenie, svrbenie, znecitlivenie alebo slabosť v končatinách. "Riziko bolesti a opuchu kĺbov a poranenie šliach je vyššie, ak máte viac ako 60 rokov, ak máte problémy s obličkami alebo ak ste po orgánovej transplantácii," upozornil ŠÚKLPri podozrení na nežiaduci účinok je okrem návštevy lekára podľa ústavu potrebné aj jeho nahlásenie. "Nežiaduce účinky môžete hlásiť priamo Štátnemu ústavu pre kontrolu liečiv, napríklad prostredníctvom online formuláru," doplnil ŠÚKL. Rovnako tak majú urobiť pri opuchu pleca alebo končatiny, v prípade ťažkostí s chodením, únavy alebo ak sa cítia deprimovaní. Takisto v prípade problémov s pamäťou alebo so spánkom alebo keď si všimli zmenu zraku, sluchu, chuti či čuchu. Za ostatných päť rokov ŠÚKL eviduje v súvislosti s fluórochinolónovými antibiotikami 258 hlásení nežiaducich účinkov, z toho 110 závažných. Z uvedeného počtu hlásení bolo päť hlásení poslaných od farmaceutických firiem.


Vodič z Times Square počul hlasy a mal psychické problémy

Richard Rojas podľa priateľov často hovoril o démonoch a konšpiráciách.

NEW YORK. Vodič Richard Rojas, ktorý vo štvrtok narazil na newyorskom námestí Times Square do chodcov, jedného z nich zabil a 22 ďalších zranil, mal dlhodobé problémy s alkoholom i so zákonom a podľa svojich priateľov trpel tiež psychickými problémami. Motivácia 26-ročného Rojasa známa nie je, pretože podľa polície doteraz vypovedal len nesúvisle a zmätene, podľa starostu mesta Billa de Blasia ale nič nenaznačuje, že išlo o teroristický čin. Polícia už vo štvrtok uviedla, že incident nebol teroristickým aktom, ale skôr následkom riadenia pod vplyvom alkoholu či drog. Testy u Rojasa podľa informácií stanice ABC News alkohol v krvi nezistili, ukázali ale, že mal v tele syntetický kanabinoid známy ako K2, ktorý má vyvolávať stavy podobné po požití marihuany. Rojas pred nárazom do ochranných stĺpikov, ktoré jeho ďalšiu jazdu zastavili, ušiel po chodníku či jeho okraji tri bloky. Po nehode z vozidla utiekol, ale krátko potom ho zadržala polícia a svedkovia. "Začal kričať, nevydával žiadne slová, len kričal. Súčasne mával rukami," vyhlásil Ken Bradix, ktorý celú udalosť videl. Agentúra Reuters s odvolaním sa na vyšetrovateľov uviedla, že Rojas po zadržaní hovoril o tom, že počuje cudzie hlasy, tiež policajtov vyzval, aby ho zastrelili, pretože chcel zabíjať. Pozadie nehody podľa denníka The New York Times zatiaľ nebolo objasnené, pretože Rojas hovorí len nesúvisle a jeho vyhlásenia nedávajú zmysel. Predpokladá sa však, že by mal ešte v piatok predstúpiť pred súd, ktorý stanovuje podmienky väzby. Rojas bol už obvinený z vraždy a z niekoľkých pokusov o vraždu. Vodičov kamarát zo susedstva Harrison Ramos povedal agentúre AP, že u neho pozoroval zásadnú zmenu, keď sa v roku 2014 vrátil zo služby v námorníctve. "Prechádzal veľmi ťažkým obdobím," uviedol Ramos s tým, že sa žiadnej pomoci nedočkal. Do námorníctva Rojas vstúpil v roku 2011 a slúžil ako elektrotechnik, v zámorí ale nikdy nepôsobil. Zo záznamov vyplýva, že počas služby z nešpecifikovaných dôvodov strávil dva mesiace vo vojenskej väznici a že počas pobytu na floridskej základni v roku 2012 napadol vodiča taxislužby a vyhrážal sa policajtovi smrťou. Známi tvrdia, že Rojas po návrate z armády veľa pil, prvýkrát ho ale zadržali kvôli opitosti za volantom už v roku 2008, teda pred službou v námorníctve. Pred týždňom v Bronxe zaútočil nožom na človeka, o ktorom sa domnieval, že mu chce ukradnúť identitu. Podľa priateľov Rojas často hovoril o démonoch a konšpiráciách. Priamo na mieste nehody zomrela 18-ročná dievčina z Michiganu, ktorá do New Yorku prišla na rodinný výlet, Rojas vrazil aj do jej 13-ročnej sestry. Celkovo sa zranilo 22 ľudí, štyria z nich kriticky.


Pospíšil pomohol k výhre svojho tímu gólom a asistenciou, bodovali aj ďalší Slováci

HELSINKI. Slovenský hokejový útočník Kristián Pospíšil prispel v sobotu vo fínskej lige gólom i asistenciou k výhre svojho tímu Lukko Rauma nad TPS Turku 5:1. Pospíšil prihral na úvodný gól stretnutia, svoj gólový zápis zaznamenal pred koncom druhej tretiny. Michal Krištof zaznamenal jednu asistenciu na gól vo víťaznom zápase jeho Kärpätu Oulu na ľade SaiPy Lappeenranta 2:0. Center druhého útoku Oulu prihral na úvodný gól hostí v presilovej hre. V zostave domácich nechýbali obranca Mário Grman ani útočník Tomáš Záborský. Zlý dvojdeň má za sebou HPK Hämeenlinna, po piatkovej prehre s Ilves Tampere 2:5 prehrala aj s Ässät Pori 3:5. Prehre nezabránil ani Slovák Filip Krivošík,prihrávajúci na posledný gól hosťujúceho tímu. Liiga 2019/2020 - výsledky - sobota Ässät Pori - HPK Hämeenlinna 5:3 JYP Jyväskylä - Ilves Tampere 6:4 KooKoo - IFK Helsinki 2:1 pp a sn Lukko Rauma - TPS Turku 5:1 Pelicans Lahti - KaiPa Kuopio 4:3 pp a sn SaiPa Lappeenranta - Kärpät Oulu 0:2 Tappara Tampere - Jukurit Mikkeli 5:2


Pápež neprijal rezignáciu kardinála, ktorý kryl pedofilného kňaza

Pápež pripomenul prezumpciu neviny ako dôvod odmietnutia Barbarinovej rezignácie.

RÍM. Pápež František odmietol rezignáciu francúzskeho kardinála Philippa Barbarina. Informovali o tom v utorok Vatikán a lyonská arcidiecéza. Barbarina (68) uznal francúzsky súd za vinného z toho, že kryl kňaza, ktorý sa dopustil sexuálneho zneužívania detí. Kardinála odsúdili na podmienečný trest odňatia slobody v trvaní šiestich mesiacov. Pápež pripomenul prezumpciu neviny ako dôvod odmietnutia Barbarinovej rezignácie počas ich pondelkového stretnutia vo Vatikáne, uviedol kardinál vo vyhlásení zverejnenom jeho arcidiecézou. Voči nedávnemu verdiktu súdu sa Barbarin plánuje odvolať, avšak predsa len nebude nešpecifikované obdobie svoju funkciu vykonávať, uviedla agentúra DPA. Svojho zástupcu požiadal, aby sa ujal vedenia arcidiecézy. Obvinenia vzniesli bývalí skauti, ktorí tvrdia, že Barbarin svojho času nepreskúmal podozrenia voči pedofilnému duchovnému lyonskej arcidiecézy Bernardovi Preynatovi, ktorý mal zneužiť najmenej 70 detí. Podľa agentúry AP ide o najväčší cirkevný sexuálny škandál v prevažne katolíckom Francúzsku. Kardinála usvedčili z toho, že nenahlásil prípad zneužívania nedospelej osoby, ku ktorému dochádzalo v rokoch 2014-2015. Deväť bývalých obetí tvrdí, že kardinál Barbarin ako lyonský arcibiskup podozrenia voči Preynatovi roky dostatočne nepreskúmal. Kňaz sa tak mohol naďalej stretávať s mládežou, a to až do svojho odchodu do dôchodku v roku 2015. Mnohí Francúzi preto požadovali kardinálovo odstúpenie z arcibiskupského postu. Sám Barbarin trval na svojej nevine a tvrdil, že o nezákonnom konaní duchovného sa dozvedel až v čase, keď sa naň vzťahovala premlčacia lehota.


Krajiny EÚ prijali opatrenia pre prípad tvdého brexitu

Zabezpečili, aby ľudia z krajín EÚ a Spojeného kráľovstva mohli dokončiť svoje štúdium po brexite.

BRUSEL. Predstavitelia členských krajín EÚ v utorok v Bruseli prijali sériu legislatívnych opatrení, ktoré tvoria súčasť núdzových príprav Únie na prípadný scenár "tvrdého brexitu", čiže odchodu Spojeného kráľovstva z EÚ bez politickej dohody. Uvedené právne opatrenia boli schválené v rámci Rady EÚ pre všeobecné záležitosti. Ich cieľom je obmedziť najzávažnejšie škody v konkrétnych oblastiach, v ktorých by mohol tvrdý brexit spôsobiť vážne narušenie každodenného života občanom a podnikom. Núdzové opatrenia sa týkajú sa najcitlivejších oblastí, akými sú letecké a cestné spojenia, preprava tovarov, zachovanie práv občanov a ich sociálneho zabezpečenia, študijné pobyty (program Erasmus) či rybné hospodárstvo. "Zabezpečili sme, aby mladí ľudia z krajín EÚ a Spojeného kráľovstva mohli dokončiť svoje štúdium po brexite. Toto nariadenie zaručí, že prebiehajúce vzdelávacie aktivity, do ktorých sú zapojení, budú aj naďalej oprávnené získavať granty," uviedla rumunská ministerka vzdelávania Ecaterina Andronescová, ktorej krajina v súčasnosti predsedá Rade EÚ. Ide o právne kroky, ktoré majú dočasný charakter, obmedzený rozsah a sú jednostranne prijaté Európskou úniou. Sú zároveň nadradené iným opatreniam, ktoré členské štáty EÚ prijali v rámci svojich príprav na hroziaci scenár brexitu bez dohody. Ministri členských krajín tak potvrdili postoj poslancov Európskeho parlamentu, ktorí tieto opatrenia schválili minulý týždeň počas plenárneho zasadnutia v Štrasburgu. Rada EÚ, podobne ako predtým europarlament a Európska komisia, zopakovala, že uvedené núdzové opatrenia nenahrádzajú výhody plného členstva v Únii alebo ustanovenia, ktoré mali platiť v rámci prechodného obdobia. Ide o jednostranné kroky prijaté pod podmienkou, že aj Londýn, v rámci reciprocity, prijme podobné opatrenia. Veľká Británia musí rozhodnúť o svojej budúcnosti, pretože inak riskuje, že z odíde neriadene. Vyhlásila to v utorok francúzska ministerka pre európske záležitosti Nathalie Loiseauová. Britskí poslanci "odmietli odchod bez dohody a odmietli realistickú dohodu. Musia sa rozhodnúť pre jednu z týchto dvoch možností," povedala ministerka."Ak nebude rozhodnutie, príde dátum 29. marca a bude odchod bez dohody. Ak sa Briti nerozhodnú nijako, znamená to, že sa rozhodnú pre odchod bez dohody," konštatovala Loiseauová na schôdzke s partnermi z krajín Európskej únie."Máme dobrú vôľu, ale musíme sa zaoberať aj inými vecami a máme občanov a firmy a neistota je pre nich neúnosná," dodala francúzska ministerka pre európske záležitosti. Všetci čakajú na jasné a presné odôvodnenie zo strany Veľkej Británie, prečo je nevyhnutné predĺženie brexitu, ktorý sa dotýka miliónov občanov. Vyplýva to zo slov nemeckého štátneho tajomníka pre európske záležitosti Michaela Rotha pred rokovaním európskych ministrov. "Hodinky tikajú, čas uteká," povedal pred príchodom na Radu EÚ s tým, že ľudia sú už unavení z večných rokovaní. "Nie je to hra, je to extrémne vážna situácia pre našich občanov. Prosím, robte už niečo," odkázal Spojenému kráľovstvu Roth. Tak ako ďalší ministri a štátni tajomníci pripomenul, že akékoľvek rozhodnutie súvisiace s brexitom musia prijať premiéri a prezidenti na tohtotýždňovom summite. Členské štáty čakajú na to, s akou predstavou príde Veľká Británie. Z odpovedí ministrov vyplýva, že treba pripraviť všetky možnosti - predĺženie odchodu Británie o dva mesiace, dlhší čas, ale aj tvrdý brexit. Slovensko na Rade EÚ zastupuje štátny tajomník MZVaEZ SR František Ružička. Nemecká kancelárka Angela Merkelová chce "do poslednej hodiny" bojovať za to, aby nedošlo k neriadenému odchodu Británie z EÚ. Informovala o tom agentúra AFP. "Budem bojovať za riadený brexit do poslednej hodiny 29. marca. Nezostáva nám veľa času, ale stále máme niekoľko dní," povedala v utorok Merkelová na konferencii v Berlíne. Situácia ohľadne brexitu sa podľa nej neustále mení a jej ďalší vývoj sa nedá predvídať. Akýkoľvek odklad odchodu Británie z Európskej únie musí byť "krátky", vyhlásil v utorok taliansky premiér Giuseppe Conte. "Znepokojenie, ktoré vyjadrím pred partnermi z EÚ, znie, že odklad by mal byť krátky," povedal Conte v prejave v dolnej komore talianskeho parlamentu. "Skúsenosť hovorí, že poskytnutie dlhého časového rámca znamená vyrobiť si problémy, ktoré jednoznačne vzniknú, keď sa bude blížiť nový konečný termín (brexitu)," dodal podľa tlačovej agentúry DPA Conte. Prípadná britská žiadosť o odklad brexitu, pôvodne naplánovaného na 29. marca, nebude slepo, bezvýhradne prijatá. V utorok to vyhlásil poradca francúzskeho prezidenta Emmanuela Macrona. "Odklad nie je istý ani automatický," povedal podľa tlačovej agentúry AFP nemenovaný poradca Macrona a zopakoval tak podmienku viacerých predstaviteľov Európskej únie, že britská premiérka Theresa Mayová musí jasne vysvetliť dôvody, prečo je odklad potrebný. Macronov poradca uviedol, že Francúzsko posúdi žiadosť Británie o odklad podľa dvoch kritérií. "Prvé hľadisko: existuje plán, stratégia, ktoré odklad oprávňujú?" vysvetlil poradca. "Druhé hľadisko: musíme preskúmať vplyv odkladu na Európsku úniu," dodal.


Rakúska ekonomika v prvom štvrťroku ďalej rástla

Hrubý domáci produkt  Rakúska v prvom štvrťroku medziročne vzrástol o 0,8 percenta.

VIEDEŇ. Hrubý domáci produkt (HDP) Rakúska v prvom štvrťroku medziročne vzrástol o 0,8 percenta. V pondelok o tom informoval ekonomický ústav Wifo. Vlani v treťom a štvrtom štvrťroku bol jeho vzostup zhodne po 0,9 percenta. V krajine rastie zamestnanosť a súčasne sa zvyšuje aj spotreba domácností. Výhľad ekonomiky zostáva pozitívny, hoci predbežné indikátory ďalšieho vývoja signalizujú mierne oslabenie. Miera nezamestnanosti očistená od sezónnych vplyv dosiahla v máji podľa jej národnej definície 7,7 percenta. Rakúsky vývoz v prvej štvrtine tohto roka v porovnaní s posledným štvrťrokom 2017 mierne oslabil. Rast spotrebiteľských cien sa v apríli znížil o 0,1 percentného bodu na 1,8 percenta. V krajine stúpali najmä ceny bytov, vody, energií, služieb reštaurácií a hotelov.


Po Trumpových kotrmelcoch sa Čína pripravuje na najhoršie

Trumpova dôveryhodnosť je pre Peking najväčšou prekážkou obchodnej dohody.

PEKING/WASHINGTON. Čína sa v obchodnej vojne s USA pripravuje na najhoršie po viacerých nečakaných kotrmelcoch amerického prezidenta Donalda Trumpa, uviedla agentúra Bloomberg. Zrejme nikoho viac neprekvapila správa, že Čína kontaktovala Trumpovu administratívu so žiadosťou o obnovenie obchodných rokovaní, než samotný Peking. Po týždni mätúcich signálov sa hlavnou prekážkou na dosiahnutie dohody s USA stala Trumpova dôveryhodnosť, uviedli pre Bloomberg čínske zdroje oboznámené s rokovaniami. Len málo z vyjednávačov v Pekingu predpokladá, že je možné dosiahnuť dohodu pred budúcoročnými prezidentskými voľbami v USA. Hlavným dôvodom je, že zrejme nikto sa neodváži radiť, aby čínsky prezident Si Ťin-pching podpísal dohodu, ktorú Trump nakoniec poruší. Trump v pondelok na okraji samitu lídrov skupiny G7 vyhlásil, že čínski vyjednávači sa telefonicky spojili s predstaviteľmi jeho administratívy a chcú obnoviť obchodné rokovania. Dodal, že Čína chce za každú cenu dosiahnuť dohodu, keďže obchodná vojna s USA výrazne poškodila čínsku ekonomiku. Trumpove vyhlásenia sa síce postarali o titulky a podporili akcie, ale čínski predstavitelia dali najavo, že nevedia, o čom americký prezident hovorí. Navyše, čo je ešte horšie, Trumpova snaha vykresliť Čínu ako ustupuje pri rokovaniach, potvrdila obavy, že mu nemožno dôverovať. "Trumpove kotrmelce ešte viac zvýšili nedôveru," uviedol Tchao Tung z Credit Suisse Private Banking. Dodal, že tým pádom je rýchle riešenie obchodnej vojny prakticky nemožné. Peking podľa troch čínskych zdrojov pripravuje opatrenia pre prípad, že sa s Washingtonom nedohodne. Patria medzi ne napríklad opatrenia na podporu ekonomiky, ale aj možnosť zaradenia amerických spoločností na zoznam nespoľahlivých firiem. Čínske ministerstvo zahraničných vecí v utorok uviedlo, že nič nevie o telefonátoch, ktoré spomínal Trump. Čínske médiá uviedli, že Trump prikladá nenáležitú váhu kontaktom oboch strán na technickej úrovni, a že Čína svoj postoj nemení. Aj keď čínski predstavitelia sú naďalej ochotní pokračovať v obchodných rokovaniach, pripravujú sa na obmedzenie väzieb s najväčšou svetovou ekonomikou. To sa stalo ešte akútnejšie po tom, čo Trump na Twitteri "nariadil" americkým firmám, aby hľadali alternatívy k Číne. Čínsky prezident po stroskotaní rozhovorov v máji opäť vyzýval na sebestačnosť v oblasti kľúčových technológií. Aj keď Čína bola otvorená dohode, ktorá by zahŕňala zvýšenie nákupu poľnohospodárskych tovarov z USA, politicky je pre čínskeho prezidenta nemožné podpísať dohodu, ktorá by ponechala v platnosti americké clá. Takisto nemôže súhlasiť s privatizáciou niektorých častí ekonomiky, ktoré sú kľúčové pre zachovanie moci Komunistickej strany, ako sú niektoré štátne firmy. Obe strany by sa mali stretnúť v septembri a mali by pokračovať v rokovaniach. Z pohľadu Pekingu bude ich pokrok závisieť od Trumpových politických kalkulácií pred budúcoročnými voľbami. A v prípade dohody bude chcieť čínska strana nepriestrelné záruky, že Trump nemôže porušiť svoje slovo. Trump zasa môže zistiť, že pokračovanie obchodnej vojny bude mať rozsiahle následky pre americkú ekonomiku a americké firmy, uviedol zakladateľ Hao Capital Charles Liu, ktorý bol kedysi ako ekonomický vyjednávač súčasťou čínskej delegácie v OSN. "Jediná vec, ktorá sa mohla zmeniť, je, že Trump je pod veľkým tlakom uzavrieť dohodu, nie Číňania ale Trump," uviedol Liu. "Čínsky postoj bude, ak chcete rokovať, dvere budú vždy otvorené, ale toto zastrašovanie rozhovorom nepomôže."


Bol to šialený zápas. Hráči Chelsea a Ajaxu predviedli nevídanú drámu

BRATISLAVA. Futbalisti Ajaxu Amsterdam začali účinkovanie v aktuálnej edícii Ligy majstrov dvoma jasnými víťazstvami a zdalo sa, že nadviažu na úspešné účinkovanie z minulého ročníka. Semifinalista ostatnej sezóny však v dvoch nasledujúcich dueloch proti londýnskej Chelsea získal jediný bod, hoci ich mohol mať podstatne viac. V októbrovom domácom dueli prehral najtesnejším rozdielom 0:1 gólom zo záveru riadneho hracieho času a v utorňajšom súboji na Stamford Bridge nevyužil ani náskok 4:1. Zápas v britskej metropole mal od úvodných sekúnd poriadne divoký priebeh. Hostia sa ujali vedenia už po dvoch minútach, keď strelu Quincyho Promesa umiestnil do vlastnej siete Tammy Abraham. Futbalisti Chelsea síce rýchlo odpovedali premenenou penaltou Jorginha, ale do prestávky ešte dvakrát inkasovali. Najskôr skóroval Promes a následne si loptu nešťastne zrazil za svoj chrbát brankár Kepa Arrizabalaga. Po zmene strán pridal štvrtý presný zásah holandského šampióna Donny van de Bek a vyzeralo to tak, že je rozhodnuté. Chelsea však v priebehu necelých dvanástich minút trikrát udrela. V 63. min strelil kontaktný gól César Azpilicueta a potom vstúpil do hry hlavný rozhodca Gianluca Rocchi z Talianska, ktorý za pár sekúnd vylúčil po druhých žltých kartách Daleyho Blinda a Joela Veltmana. Druhý menovaný zahral v pokutovom území rukou a nariadený pokutový kop opäť premenil spoľahlivý Jorginho. Definitívu dal výsledku v 74. min striedajúci mladík Reece James. "Počas kariéry som zažil niekoľko hrozných nocí, ale aj niekoľko skvelých zápasov a tento bol nepochybne jedným z nich. Nemôžem tento duel s ničím porovnávať. Do hry vstúpila technológia VAR a súper dostal dve červené karty. Na takýto návrat do zápasu potrebujete správny charakter hráčov a osobnosti na ihrisku," zhodnotil tréner Chelsea Frank Lampard, cituje ho portál BBC.com. Zatiaľ čo v tábore domácich vládla spokojnosť, keďže z takmer strateného zápasu vydolovali bod, hostia z Amsterdamu neboli spokojní. Hráči Ajaxu vôbec prvýkrát v histórii dostali v Lige majstrov dve červené karty v jednom zápase a ich trénera Erika ten Haga to poriadne nahnevalo. "Kontrolovali sme zápas a jeden moment všetko zmenil. Rozhodca videl hru rukou v pokutovom území, ale čo mohol hráč robiť v tom momente so svojou rukou? Nemala to byť penalta ani červená karta, ale musíme to akceptovať. Každý na tribúnach alebo pri televíznych obrazovkách musel vidieť, že sme diktovali tempo hry. Je preto pre nás veľmi trpké, že jeden verdikt rozhodol o osude zápasu," uviedol holandský kouč. Situácia v tabuľke H-skupiny je po štyroch zápasoch veľmi vyrovnaná. Ajax síce figuruje na líderskej pozícii, ale sedem bodov majú hneď tri tímy. Druhá Chelsea a tretia Valencia zaostávajú za amsterdamským tímom len o skóre. Štvrté Lille stráca šesť bodov.


Hoľko by mal byť odvolaný, nie vyznamenaný, tvrdí OĽaNO

Opozičnému poslancovi sa nepáči ocenenie generálneho tajomníka služobného úradu rezortu obrany.

BRATISLAVA . Opozičný poslanec Richard Vašečka z hnutia Obyčajní ľudia a nezávislé osobnosti (OĽaNO) považuje udeľovanie vyznamenania pre človeka, akým je pán Hoľko, za absolútne nevhodné. "Pokladám za absolútne nevhodné, aby minister obrany za SNS vyznamenal človeka, ktorý je minimálne vážne podozrivý z netransparentnosti a klientelizmu pri súťažiach za stovky miliónov z verejných zdrojov," uviedol v stanovisku Vašečka. Doplnil, že ide o typický prejav strany SNS a pokladá toto vyznamenanie za dehonestujúce pre ostatných vyznamenaných vojakov Ozbrojených síl SR. "Je to, bohužiaľ, také typické pre SNS. Zhruba pred rokom sa prevalilo škandalózne udelenie hodnosti kapitán predsedovi SNS, teraz bol vyznamenaný jeho blízky priateľ a predĺžená ruka na ministerstve, generálny tajomník služobného úradu Ján Hoľko," pokračoval Vašečka. Pripomenul tiež, že v tejto situácii by skôr privítal odstúpenie pána Hoľka a nie jeho vyznamenanie. "V takýchto situáciách sa má z funkcie odstúpiť, či byť odvolaný a nie dostávať vyznamenania. Takýmito krokmi sa dehonestujú ostatní držitelia vyznamenaní a vojaci Ozbrojených síl SR," uzavrel Vašečka. Opozičnému poslancovi pripomenuli vyznamenania časy, o ktorých sa domnieval, že sú dávno minulosťou, návrat SNS ho však presviedča, že sa mýlil.


Túžba po párení stvorila v prírode najčiernejšiu čiernu

Vtáčie pierko môže pomôcť konštruktérom vesmírnych teleskopov.

BRATISLAVA. Samček roztvorí perie a pred samičkou sa zrazu zjaví obrovská čiernota, z ktorej vykúkajú žiarivé vzory. Keď sa chcú samčekovia z čeľade rajkovité páriť, musia samičke ukázať najčiernejšiu farbu, aká existuje v prírode. Ako vzniká farba, ktorú vtákom závidia aj výrobcovia solárnych panelov a vesmírnych ďalekohľadov, ukázali vo vedeckom žurnále Nature Communications. Vtáky z čeľade rajkovité sa prezývajú aj rajské vtáky alebo vtáky z raja a žijú prevažne v Papui-Novej Guinei. Vedcov fascinujú najmä pre svoje páriace tance a čiernočierny vzhľad. Perie niektorých druhov totiž dokáže vstrebať až 99,95 percenta priamo dopadajúceho svetla. Ich telo potom vyzerá ako vyplnené prírodnou verziou najčiernejšej umelovytvorenej farby na svete nazývanej Vantablack. Čiernota dodáva vtákom pri rituáloch párenia zvláštny výraz. Samec prestane vyzerať ako vták a zo super-čierneho pozadia sa vynorí krikľavo modrá tvár. Môže za to špeciálna stavba pierok. "Jablko sa nám zdá červené, či už je na jasnom slnečnom svetle alebo v tieni, pretože oči a mozgy všetkých stavovcov sú prepojené tak, aby upravili vnímanie sveta podľa okolitého svetla," vysvetľuje v tlačovej správe Yalovej univerzity spoluautorka Dakota McCoyová. "Rajky s ich super-čiernym perím zvyšujú žiarivosť susedných farieb pre naše oči, rovnako ako vnímame červenú farbu jablka, aj keď je v tieni." Vedci študovali pod mikroskopom a CT skenmi zloženie obyčajného čierneho pierka a super čierneho pierka rajok. Obyčajné pierko malo celkom jednoduchú stavbu - malé stonky vyrastali z hlavnej stonky pierka. Dúfajme, že inžinieri môžu využiť to, čo nás učia rajské vtáky, aby zlepšili naše vlastné technológie Superčierne pierko malo naopak veľmi veľa malých výrastkov a zložitú stavbu. Takáto štruktúra dovoľuje pierku vstrebať veľké množstvo svetla všetkých vlnových dĺžok - svetlo sa teda od povrchu neodrazí a ľudské aj vtáčie oko vidí čiernu farbu. Táto vlastnosť sa nazýva štrukturálna absorpcia a ľudia ju využívajú aj na zostrojenie rôznych superčiernych materiálov. Používajú sa napríklad na výrobu vesmírnych teleskopov. Pierka rajok pripomínajú aj materiály používané na vstrebávanie svetla v solárnych paneloch. Super-čierne pierko zabezpečuje, že na samčom perí ostatné farby vyzerajú omnoho žiarivejšie. Pre vtáčie aj ľudské oko tak vytvára optickú ilúziu, za ktorú môže evolúcia. "Sexuálny výber priniesol niektoré z najpozoruhodnejších znakov v prírode,"dodáva autor štúdie Rick Prum. "Dúfajme, že inžinieri môžu využiť to, čo nás učia rajské vtáky, aby zlepšili naše vlastné technológie." doi: 10.1038/s41467-017-02088-w


V nelegálnom sklade v Prahe našli vyše dve tony hydiny a kreviet

Mäso môže podľa veterinárov predstavovať potenciálne riziko pre spotrebiteľov.

PRAHA. Nelegálny sklad, v ktorom sa nachádzalo 2,3 tony hydinového mäsa a kreviet, našli českí veterinári v okolí pražskej tržnice SAPA. Ako informovali zdroje Štátnej veterinárnej inšpekcie, predpokladá sa, že mäso bolo určené pravdepodobne pre stravovacie zariadenia. Zatiaľ však nemožno vylúčiť, že smerovalo do areálu tržnice. Pozadie prípadu by malo objasniť až prebiehajúce vyšetrovanie. Prevádzkovateľovi skladu ázijského pôvodu, ktorého priestory neboli schválené a ktorý navyše nedokázal uviesť pôvod mäsa, hrozí miliónová pokuta. Predaj objaveného mäsa české úrady zakázali, keďže podľa veterinárov predstavuje potenciálne riziko pre spotrebiteľov.


Dalíkovo prepustenie je dôsledkom pochybenia vrchného súdu

BRNO/PRAHA. Najvyšší súd Českej republiky (NS ČR) vyhovel 12. apríla žiadosti uväzneného lobistu Mareka Dalíka o prepustenie na slobodu, pretože v danom prípade nebola správne posúdená časová pôsobnosť konkrétnych zákonov. Skutok, z ktorého sa Dalík zodpovedal, sa stal v čase, keď v ČR platil trestný zákon z roku 1961 účinný do roku 2010. Česká justícia však o kauze rozhodovala až v čase, keď už nadobudol platnosť nový zákon z roku 2009.Vyplýva to z informácií, ktoré na tlačovej konferencii poskytli na vysvetlenie predmetného rozhodnutia NS ČR jeho predseda Pavel Šámal a šéf jeho trestného kolégia František Púry.Z rovnakých príčin tak NS vyhovel aj odvolaniu najvyššieho štátneho zástupcu Pavla Zemana, ktorému sa trest pre Dalíka zdal nedostatočný, informovali české médiá. Mestský súd v Prahe odsúdil lobistu, niekdajšiu pravú ruku českého expremiéra Mirka Topolánka, za korupciu pri nákupe obrnených vozidiel typu Pandur na päť rokov väzenia a pokutu vo výške päť miliónov Kč.Podľa žaloby požiadal Dalík na rokovaniach so zástupcami rakúskej zbrojovky Steyer o 18 miliónov eur. Výpovede manažérov rakúskeho výrobcu, ako aj obsah e-mailu, ktorý vo firme zaistila rakúska polícia, poslúžili prvostupňovému súdu aj v zdôvodnení rozsudku.Odvolací vrchný súd čin prekvalifikoval na pokus o podvod a potrestal Dalíka štyrmi rokmi väzenia. Lobista už pokutu zaplatil. Do výkonu trestu Dalík nastúpil 1. septembra 2016 v Prahe-Ruzyni, väzenské zariadenie v Znojme opustil 12. apríla v osobnom vozidle so zatmavenými oknami.Najvyšší súd dospel k záveru, že Vrchný súd v Prahe otázku neposúdil správne a dôsledne, pričom nerešpektoval niektoré zásady trestného zákona. Kauzu preto teraz opäť vrátil pražskému vrchnému súdu.Zdôvodnenie rozhodnutia NS ČR mohli zverejniť až po jeho doručení zainteresovaným, čo sa stalo dnes.


Parlament o týždeň otvorí brány, očakávajú sa tisíce ľudí

Vlastný program chystajú aj parlamentné strany.

BRATISLAVA. Už o týždeň, 1. septembra, teda na Deň Ústavy SR, sa otvárajú brány parlamentu pre verejnosť. Stalo sa už tradíciou, že práve tento deň sa na hradnom kopci stretávajú tisíce ľudí, ktorí majú možnosť vidieť nielen priestory Národnej rady SR, ale aj Bratislavského hradu, ktoré sa otvárajú len raz do roka. Na tento deň je pripravená aj prezentácia pyrotechnikov, výbava zdravotníkov i špeciálnych jednotiek, ukážka zbraní, ale aj historických uniforiem. Predstavia sa aj služobné zvieratá, ktoré denne pomáhajú policajtom či záchranárom zachraňovať ľudské životy. "Som rád, keď miesta, ale aj veci môžu práve prostredníctvom takýchto aktivít získať nový rozmer. Aj preto sme sa rozhodli hradnému vrchu vrátiť atmosféru, kde sa ľudia môžu stretávať a zažiť spolu niečo pekné. Po Vianočných trhoch je takouto príležitosťou aj Deň otvorených dverí. Všetkých nás bude tešiť, ak si každý návštevník nájde to svoje. Od prehliadky priestorov parlamentu, cez obdiv k známym umeleckým dielam, či nahliadnutie do čarovných reprezentačných priestorov Bratislavského hradu," uviedol predseda NR SR Andrej Danko (SNS). Brány NR SR a Bratislavského hradu sa počas Dňa otvorených dverí otvoria ráno od 9.30 hod. Parlament bude pre verejnosť otvorený do 17. hodiny a Bratislavský hrad do 18. hodiny. Parlamentné strany chystajú pre návštevníkov Dňa otvorených dverí (DOD) aj vlastný program. Ukážu im poslanecké kluby, chystajú atrakcie a chcú počúvať ich názory. "Tak ako po iné roky, naša strana sa aj v tomto roku zapojí do dňa otvorených dverí. Úlohou poslancov je pozorne počúvať návštevníkov a s nimi diskutovať, poslanci nášho klubu sa tešia na podnetné rozhovory," uviedla hovorkyňa Mosta-Híd Klára Debnár. Svoje priestory sprístupní aj hnutie OĽaNO. "Občania tak budú môcť opäť nahliadnuť do zákulisia nášho hnutia. OĽaNO tiež pre návštevníkov pripraví sprievodný program v podobe rôznych atrakcií či občerstvenia," priblížil hovorca hnutia Matúš Bystriansky. Obyčajní sa tiež tešia na podnety ľudí a rozhovory s nimi. Pestrý program sľubuje aj SaS, ktorej poslanci budú ľuďom k dispozícii v parlamentnej knižnici, kde pre nich vymysleli rôzne atrakcie. "Návštevníci sa budú môcť fotiť so svojimi obľúbenými poslancami pred špeciálnymi fotostenami, nechávať strane odkazy, zistia, kde všade sa dá SaS nájsť v regiónoch Slovenska a budú mať možnosť zaujímavým spôsobom jednotlivým poslancom odovzdávať svoj "hlas". Okrem toho sme pre nich pripravili zábavný kvíz s atraktívnymi cenami a súťaž o najobľúbenejšieho poslanca," opísala hovorkyňa SaS Katarína Svrčeková. Do dňa otvorených dverí v parlamente sa zapojí aj hnutie Sme rodina. "Tak ako minulý rok, pripravujeme pre návštevníkov program, občerstvenie a naši prítomní poslanci budú k dispozícii pre všetkých," uviedlo tlačové oddelenie hnutia. K dispozícii ľuďom budú aj predstavitelia SNS. Jej predseda Andrej Danko ako šéf parlamentu pripravuje celodenný program aj v spolupráci s ministerstvami. Návštevníkov čaká prehliadka aktivít vojakov, policajtov, hasičov či záchranárov.


Ohlasy médií: Thriller so 7 gólmi či šialené riešenie Pochettina. Hrdina Sterling? Omyl

Utorňajšie preview

Utorňajšie výsledky

Senzačný Ajax

Famózny Messi

Stredajšie preview

Stredajšie výsledky

Šialený zápas

Médiá o Tottenhame

Sissoko sa unáhlil

Pozrite si reakcie britských médií na zápas štvrťfinále Ligy majstrov.

MANCHESTER. Ohlasy britských médií na stredajší odvetný zápas štvrťfinále Ligy majstrov 2018/2019 vo futbale Manchester City - Tottenham Hotspur (4:3), po ktorom sa v anglickej konfrontácii nečakane so súťažou rozlúčil úradujúci šampión Premier League: BBC (V. Brit.): "Zápas Manchester City - Tottenham mal absolútne všetko. Domáci si mysleli, že už vyhrali a postúpili do semifinále, ale rozhodnutie VAR ich vyviedlo z omylu. Fanúšikovia ´Citizens´ videli, že ich hráči urobili maximum, ale do semifinále postúpili ´kohúti´." Daily Mail: "Thriller som siedmimi gólmi. Tottenham si v semifinále LM zahrá proti Ajaxu Amsterdam. Sledovali sme úžasný zápas, o ktorého osude rozhodol Fernando Llorente - hrdina jedného z najodvážnejších rozhodnutí Mauricia Pochettina v jeho trénerskej kariére. Keď defenzívny záložník Moussa Sissoko utrpel zranenie, do hry namiesto neho poslal útočníka Llorenteho. V tej chvíli sa to javilo ako šialené riešenie, ale ukázalo sa, že to bolo veľmi účinné. Tento večer napokon priniesol sklamanie Pepa Guardiolu. Ten najprv vybuchol radosťou po góle svojich hráčov v nadstavenom čase, ale úplne ho položil verdikt VAR o niekoľko sekúnd neskôr." Sky Sports: "Najúžasnejšie víťazstvo Tottenhamu. ´Spurs´ premiérovo prenikli do semifinále LM. Triumf 4:3 Manchestru City nakoniec nestačil. VAR zbavil Raheema Sterlinga nálepky hrdina večera, ktorým sa stal Fernando Llorente. ´Kohúti´ ukončili Guardiolov sen o zisku štyroch trofejí v jednej sezóne." The Guardian: "Kde začať? Bola to úžasná, epická noc plná dramatických momentov, náhlych zvratov a vzrušenia. Po záverečnom hvizde rozhodcu sa tešili hráči Tottenhamu. Ich radosť bola dlhá a intenzívna, ale divíte sa? Bol to absolútne bláznivý duel." The Telegraph: "Pep Guardiola vyzýval fanúšikov k búrlivej atmosfére, ale neočakával, že na štadióne nakoniec zostane úplné ticho. Práve toto bola najhoršia vec na stredajšom neuveriteľnom a takmer neskutočnom stretnutí Ligy majstrov, v ktorom Tottenham Hotspur vyradil Manchester City 4:3." The Sun: "Manchester City bude potrebovať všetky schopnosti Pepa Guardiolu, aby po vypadnutí v LM neprišlo aj ´pošmyknutiu´ v Premier League. V sobotu ho totiž v ligovej súťaži čaká momentálne najhorší možný súper - Tottenham Hotspur."


Sedem vecí, ktoré môžu zrútiť múr Donalda Trumpa

Americký prezident má v lete vybrať prototypy hraničného múru medzi USA a Mexikom.

BRATISLAVA. "Postavím veľký múr - a nikto nestavia múry lepšie ako ja, verte mi - a viem ich postaviť veľmi lacno. Postavím veľký,obrovský múr na našej južnej hranici a nechám ho zaplatiť Mexičanom. Značte moje slová," povedal súčasný americký prezident Donald Trump, keď ohlásil svoju prezidentskú kandidatúru. Teraz, dva roky po týchto slovách, už múr nie je iba v Trumpových predstavách. Odborníkov požiadal o prvé návrhy a v lete má vyberať prototypy novej hranice medzi Mexikom a Spojenými štátmi. Múr ma pokryť polovicu 3100 kilometrovej hranice a o zvyšok sa majú postarať prirodzené hranice tvorené horami a riekami. Je skutočne možné postaviť tak obrovský múr? Oblasť medzi Mexikom a USA je domovom mnohých ľudí, vzácnych zvierat a terén v nej je naozaj obtiažny. BBC zozbierala niekoľko prekážok, s ktorými by sa Trump mohol pri stavaní svojho "veľkého, nádherného múru" stretnúť: Trump pôvodne tvrdil, že cena múru bude niekde medzi ôsmimi až dvanástimi miliardami dolárov. Podľa mnohých nie je vôbec reálna. Správa od amerického ministerstva vnútornej bezpečnosti odhaduje, že cena sa bude pohybovať medzi 21,6 miliardami až 25 miliardami dolárov. A to v cene ešte nie je zarátaná každoročná údržba. Demokratický senát odhadol, že by múr mohol stáť až 70 miliárd dolárov a jeho udržiavanie ďalších 150 milión dolárov každý rok. Odhad od demokratov je zatiaľ najvyšší. Ostatné neoficiálne odhady ceny múru neprekračujú 40 miliárd dolárov. Nech bude cena akákoľvek, Trumpova vláda na ňu ešte nenašla peniaze. V rozpočte na ďalší fiškálny rok si Trump nechal na stavbu múru zatiaľ vyčleniť 1,4 miliardy dolárov. Kongres však zatiaľ žiadnu stavbu múru v tomto roku neodsúhlasil. Naplánované sú len úpravy súčasného pohraničného plotu. Na západe je hranica medzi Mexikom relatívne rovná. Čím viac sa vzďaľuje od San Diega v Kalifornii a blíži sa k Brownsvillu v Texase, je stále viac kľukatá. Kľukatenie spôsobuje údolie s riekou Rio Grande, ktoré na mnohých miestach tvorí hranicu medzi krajinami. Sťažiť stavbu múru môžu práve miesta, ktoré sa vyskytujú v hlbokom údolí priamo v rieke. Dohoda medzi Mexikom a USA z roku 1989 dokonca zakazuje akékoľvek zásahy do toku rieky. Múr by preto musel stáť mimo nej a uberať jednej krajine z územia. Okrem údolia rieky by sa stavitelia museli vysporiadať aj s púšťami v Kalifornii a pohoriami v Novom Mexiku a Arizone. Na východe Kalifornie v oblasti s dunami Algodones už dnes existuje takzvaný "vznášajúci sa" plot. Dokáže sa prispôsobiť pohybu dún a dvíhať sa spolu s nimi. Postaviť múr v hornatých častiach Arizony a Nového Mexika sa môže zdať nemožné. Niektoré vrchy tu dosahujú výšku až 2700 metrov. V okolí hranice medzi Mexikom a USA sa nachádza citlivý ekosystém. Múr by mohol zabrániť zvieratám v pohybe za potravou a vodou, odrezať ich od domovov či migračných ciest. Medzi hranicami sa najčastejšie pohybujú vlci, jaguáre, bizóny, oceloty, medvede a ovce hruborohé. Múr by mohol narušiť prebiehajúce ochranárske spojenia medzi dvoma krajina a narušiť budúcu spoluprácu. Zvieratám by sa mohla znížiť genetická rôznorodosť a podľa odborníkov by boli omnoho náchylnejšie na choroby. Pôvodne mal múr pokrývať celú dĺžku hranice, neskôr Trump znížil svoje očakávania len na polovicu - zhruba 1600 kilometrov. Múr by mal byť vysoký 9 až 15 metrov. V marci ministerstvo vnútornej bezpečnosti vydalo bližšie špecifikácie pre firmy, ktoré by sa chceli zapojiť do návrhu nového múru. Takáto stavba nie je sama o sebe náročná na stavbu. Ide skôr o veľkosť celého projektu. "Skutočnou výzvou je tu logistika," povedal pre BBC staviteľský inžinier Alex Weinberg. Pozemky v okolí by museli najprv odkúpiť, prenajať, preskúmať a kvôli vzdialenosti niektorých miest by museli vystavať novú cestnú infraštruktúru. Práve odkupovanie pozemkov by mohlo byť pre vládu najťažšie. Ak chcú pozemky používať, potrebujú povolenie ich vlastníkov. Približne 66 percent pozemkov v okolí hraníc vlastnia súkromníci, pôvodní obyvatelia či jednotlivé štáty. Ak by ľudia odmietli predať pôdu štátu, čakalo by ich zrejme vyvlastňovanie pozemkov. Tento systém sa zvyčajne využíva na získanie vlastníctva súkromného majetku na verejné účely, ako napríklad stavbu diaľníc a železníc. V Amerike ho v minulosti použili aj na výstavbu hraničných plôch. Tento proces môže výrazne predĺžiť dobu výstavby múru. Trumpovi podporovatelia v Texase zrejme nebudú mať až taký problém s výkupom pozemkov na stavbu múru, pre ktorý si tiež zvolili nového prezidenta. Členovia kmeňa pôvodných obyvateľov Tohono O'odham už v minulosti povedali, že akékoľvek snahy o výstavbu sa budú snažiť blokovať. Kmeň vlastní veľké množstvá pôdy pri hraniciach. Na niektorých pozemkoch pri Arizone sa dokonca rozprestiera aj ich prírodná rezervácia. Fyzická bariéra podľa ministerstva vnútornej bezpečnosti nestačí a na hraniciach musia byť aj pracovníci pohraničnej stráže. Len päť dní po inaugurácii si Trump vyžiadal ďalších 5000 hraničných strážnikov a 10-tisíc imigračných pracovníkov. Jeho rozpočet mu dovoľuje prijať len desatinu z požadovaných počtov. Okrem nových ľudí by pri múre mali byť tiež nainštalované senzory a pozorovacie zariadenia. Všetko môže ešte viac navýšiť cenu pripravovaného projektu. Komunity popri hranici si vybudovali silné ekonomické a hospodárske partnerstvá. Ich zrušenie či sťaženie výstavbou múru by ovplyvnilo nielen ekonomiku pohraničných miest ale aj širšie ekonomické vzťahy medzi USA a Mexikom. Zaniknúť by mohli napríklad takzvané Maquiladora - montážne podniky, ktoré na severe Mexika a juhu USA produkujú súčiastky na export do USA - v ktorých pracuje najmä lacná pracovná sila z Mexika. Susedné krajiny majú vybudované veľmi silné ekonomické vzťahy. Mexiko je druhý najväčší exportný trh v Amerike a Amerika je zas najväčší v Mexiku. Nielenže si cez hranice doručujú hotové produkty, ale podieľajú sa aj na výrobe, ktorá si vyžaduje neustále prevoz častí produktov cez hranice. "Je veľmi ťažké prelomiť obchodné vzťahy medzi Mexikom a USA. USA tu v Mexiku šetria [peniaze]. To je to, čo je teraz ohrozené," povedal pre BBC mexický šofér kamiónu Jose Antonio Garcia Fuentes. Fuentes vlastní firmu s 50 kamiónmi a každý týždeň prechádza aj cez hranice. Denne podľa Funetesa prejde cez hranice 14-tisíc kamiónov. Po výstavbe múru by sa mohol počet znížiť len na 4000. "Budú tu ľudia bez práce," hovorí. Američanov to tiež bude stáť peniaze. Americkému pracovníkovi zaplatia za hodinu 14 dolárov, za čo môžu mať troch mexických pracovníkov, dodal Fuentes.


Na základni NATO v Lotyšsku zomrel po výbuchu munície albánsky vojak

Pri incidente počas cvičenia sa zranili dvaja vojaci.

TIRANA. Život albánskeho vojaka si vyžiadal výbuch munície, ku ktorému došlo počas cvičenia na základni NATO v lotyšskom Adaži. Ďalší dvaja albánski vojaci utrpeli pri incidente zranenia. Informovala o tom agentúra AP. Náčelník generálneho štábu albánskej armády Bardhyl Kollčaku uviedol, že poručík Zarife Hasanaj zomrel pri výbuchu bližšie nešpecifikovanej munície na základni Adaži v Lotyšsku, ktorá sa tento rok stala veliteľstvom NATO na severe Európy. Zranenia pri výbuchu utrpeli aj major a seržant albánskych ozbrojených síl. Podľa agentúry AFP albánski pyrotechnici likvidovali muníciu z druhej svetovej vojny, pričom o 09.30 h miestneho času (08.30 h SELČ) došlo k výbuchu nášľapnej míny. Poručík Hasanaj zomrel v nemocnici približne hodinu po explózii. Albánsko od roku 2017 vysiela do Adaži v rámci šesťmesačnej rotácie malé jednotky vojenských pyrotechnikov. Albánsko je členským štátom NATO od roku 2009. V rozličných misiách Aliancie v Lotyšsku, Afganistane, Kosove, Mali a Južnom Sudáne pôsobí 214 príslušníkov jeho ozbrojených síl.


Európania nesplnili svoje záväzky, tvrdí iránsky minister o dohode

Nemecko vyzvalo Irán, aby naďalej dodržiaval jadrovú dohodu.

MOSKVA, LONDÝN, PARÍŽ. Iránsky minister zahraničných vecí Mohammad Džavád Zaríf obvinil v stredu európske krajiny z toho, že neplnia svoje záväzky na základe tzv. jadrovej dohody s Teheránom. Informovala o tom agentúra AFP. "Naši priatelia v Rusku a Číne s nami udržiavali veľmi dobré vzťahy v tomto roku", odkedy od jadrovej dohody odstúpil Washington, povedal Zaríf na tlačovej konferencii s ruským rezortným kolegom Sergejom Lavrovom v Moskve. "Zvyšní účastníci (dohody) však nesplnili žiadne zo svojich záväzkov," dodal iránsky diplomat v zmienke o Británii, Francúzsku a Nemecku. "Áno, vydali dobré vyhlásenia, ale v skutočnosti sa nič nestalo." Zarífova návšteva Moskvy prišla v deň, keď Irán oznámil, že prestane dodržiavať určité obmedzenia týkajúce sa svojich jadrových aktivít, ktoré sú súčasťou dohody s veľmocami z roku 2015, pokým zvyšní signatári nenájdu spôsob, ako obísť obnovené sankcie USA voči Teheránu. Lavrov a Zaríf na stretnutí potvrdili podporu jadrovej dohody a obvinili Spojené štáty, že ju oslabujú, píše agentúra AP. Podľa ruského ministra sú USA zodpovedné za to, že je pre Irán ťažké dodržiavať túto dohodu, ako aj za "celkový stav režimu nešírenia jadrových zbraní". "Myslím si, že jedinými praktickými krokmi, ktoré je potrebné podniknúť na vyriešenie tejto situácie,... je presvedčiť všetkých zvyšných účastníkov, aby plnili svoje záväzky," povedal Lavrov s tým, že európski signatári dohody sa snažia "odvrátiť pozornosť" od svojej neschopnosti realizovať jej jednotlivé body. Zaríf tiež zdôraznil, že rozhodnutie Iránu čiastočne odstúpiť od určitých ustanovení jadrovej dohody neznamená jej porušenie, pričom Teherán k tomuto kroku vyprovokovali kroky USA voči islamskej republike. Nemecko medzitým vyzvalo Irán, aby naďalej dodržiaval jadrovú dohodu, ktorú chce Berlín zachovať. "My ako Európania, ako Nemci, budeme plniť náš podiel a očakávame úplnú realizáciu aj od Iránu," povedal hovorca kancelárky Angely Merkelovej, Steffen Seibert. Británia označila rozhodnutie Iránu za "nevítaný krok", ktorý by mohol viesť k novým sankciám západných krajín. "Vyzývame Irán, aby nepodnikal ďalšie eskalačné kroky a držal sa svojich záväzkov," povedal štátny tajomník ministerstva zahraničných vecí Mark Field. Hovorca britskej premiérky Theresy Mayovej neskôr novinárom povedal: "Sme krajne znepokojení týmto oznámením." "Táto dohoda je kľúčovým dohovorom, ktorý robí svet bezpečnejším, a my sa postaráme o to, aby ostala v platnosti, pokým bude Irán dodržiavať tieto záväzky," dodal s tým, že Londýn bude viesť rozhovory o ďalších krokoch so svojimi partnermi, najmä Francúzskom a Nemeckom. Francúzska ministerka obrany Florence Parlyová uviedla, že európske krajiny zvážia obnovenie sankcií voči Iránu, ak prestane dodržiavať dohodu, na základe ktorej stiahli sankčné opatrenia voči Teheránu výmenou za obmedzenie jeho jadrového programu. "Ak tieto záväzky nebudú dodržiavané, táto otázka sa samozrejme vynorí," povedala pre rozhlasovú stanicu RMC. Zdôraznila však, že Paríž chce jadrovú dohodu zachovať, informuje agentúra DPA.


Progresívci a Spolu predstavili kampaň do eurovolieb

Koalícia strán predstavila okrem kandidátov aj svoj volebný program.

BRATISLAVA. Koalícia Progresívneho Slovenska (PS) a Spolu ide do eurovolieb s heslom "Skutočne európSKe Slovensko". V bratislavskej Novej Cvernovke vo štvrtok (11. 4.) predstavili aj 14 kandidátov na poslancov Európskeho parlamentu. Kandidát strán Vladimír Bilčík podotkol, že heslo ich volebnej kampane vyjadruje snahu dobehnúť západnú Európu. "Nemusíme sa cítiť ako druhoradí Európania. Je načase dotiahnuť európsku cestu Slovenska do úspešného konca," povedal. Koalícia PS a SPOLU predstavila okrem kandidátov aj svoj volebný program. Chce, aby skutočne európske Slovensko bolo trvalým zdrojom úspechu a dobrého života ľudí a aby chránilo a rozvíjalo demokraciu, slobodu a spravodlivosť pre všetkých. Zároveň chce, aby riešilo výzvy v bezpečnosti a obchode, pri ktorých je výhodné spojiť sily. Voľby do europarlamentu budú na Slovensku 25. mája, obyvatelia budú voliť 14 europoslancov. Hlasovacie právo majú slovenskí občania s trvalým pobytom na Slovensku, ale aj občania iného členského štátu, ktorí majú na Slovensku trvalý pobyt. Poslanci europarlamentu sú volení na päťročné volebné obdobie.


Tesco chystá na Slovensku investíciu, pri Galante postaví nové centrum

Koľko firma investuje, nie je zatiaľ zrejmé.

BRATISLAVA. Spoločnosti Tesco Stores Slovakia a Prologis uzavreli dohodu o výstavbe nového účelovo budovaného distribučného centra s rozlohou 55-tisíc metrov štvorcových v logistickom centre Prologis Park Galanta - Gáň na Slovensku. Slúžiť má ako centrála pre skladovanie suchých potravín určených do predajní na Slovensku, v Českej republike a v Poľsku. Informovala o tom spoločnosť Tesco Slovakia. „Rozhodnutie rozšíriť naše priestory v Prologis Park Galanta - Gáň bolo do veľkej miery dané jeho ideálnou polohou pre zásobovanie predajní obsluhujúcich zákazníkov po celej strednej Európe,“ povedal o výstavbe nového distribučného centra riaditeľ Tesco Stores Slovakia Martin Kuruc. Podľa viceprezidenta a riaditeľa Prologis pre strednú a východnú Európu Martina Poláka hrá Prologis Park Galanta - Gáň v stredoeurópskom portfóliu čím ďalej, tým väčšiu úlohu. „Viac a viac globálnych prevádzkovateľov obchodov pre koncových spotrebiteľov začína Slovensko vďaka jeho vhodnej polohe a priaznivým podmienkam na trhu vnímať ako vhodnú lokalitu pre svoje logistické operácie v regióne,“ skonštatoval Polák. Prologis Park Galanta - Gáň tvoria tri haly vybudované s celkovou rozlohou 185-tisíc metrov štvorcových distribučných priestorov. Po úplnom dobudovaní má byť v parku päť budov s celkovou veľkosťou takmer 250-tisíc metrov štvorcových. Na Slovensku Tesco pôsobí od roku 1996 prostredníctvom spoločnosti Tesco Stores SR, a. s. Tá prevádzkuje viac ako 150 obchodov. So svojimi viac ako 10-tisíc zamestnancami patrí Tesco k najväčším súkromným zamestnávateľom na Slovensku.


Rusko na pôde OSN odsúdilo Kyjev za blokovanie volebných miestností

ŽENEVA. Blokovanie volebných miestností na ruskom veľvyslanectve v Kyjeve a konzulátoch v Odese, Ľvove a Charkove počas prezidentských volieb v Rusku potvrdzuje, že na Ukrajine sú rasizmus a nenávisť dôležitejšie než štátna politika. Uviedla to v pondelok na zasadnutí Rady OSN pre ľudské práva v Ženeve predstaviteľka ruskej delegácie Kristina Sukačevová, ktorú citovala agentúra TASS. "Podpora nenávisti a rasizmu sa v tejto krajine povyšuje nad štátnu politiku a včerajšie blokovanie volebných miestností počas prezidentských volieb v Rusku je toho dôkazom," povedala Sukačevová. Z desiatok tisíc Rusov žijúcich na Ukrajine mohli v nedeľu v prezidentských voľbách hlasovať len osoby s diplomatickým štatútom. Ostatným v prístupe do volebných miestností bránili príslušníci polície, Národnej gardy a na niektorých miestach aj nacionalisti z Pravého sektora. Kyjev týmto krokom protestoval proti tomu, že ruské prezidentské voľby sa konajú aj na územiach označovaných za dočasne obsadené Ruskom - v Autonómnej republike Krym a v Sevastopole. Hovorkyňa ruského ministerstva zahraničných vecí Marija Zacharovová označila v nedeľu toto rozhodnutie ukrajinskej vlády za bezprecedentné a povedala, že je v rozpore s medzinárodnými štandardmi v oblasti ľudských práv, najmä s Dohovorom o ochrane ľudských práv a základných slobôd z roku 1950.


Uvoľnenie peňažnej politiky Európskej centrálnej banky a Fedu viedlo k rastu akcií

Draghi uviedol, že banka dá do obehu ďalšie miliardy eur.

FRANKFURT NAD MOHANOM. Dax, hlavný index nemeckej akciovej burzy, začiatkom júna výrazne klesol, ale odvtedy sa zotavil a zaznamenal rast vyšší ako 7 %. Vo štvrtok (20. 6.) sa dostal na tohtoročné maximum 12.435 bodov. V piatok klesol index o 0,13 % a obchodovanie skončil na 12.339,92 bodu. V končiacom sa týždni dosiahol prírastok 2,01 %. Index MDax, na ktorom sú kótované akcie stredne veľkých nemeckých firiem, klesol v piatok o 0,43 % na 25.500,86 bodu. Dôvodom pre celkovo dobrú náladu investorov na burze boli správy od Európskej centrálnej banky (ECB) a amerického Fedu, že v krátkom čase uvoľnia svoju peňažnú politiku. Šéf ECB Mario Draghi uviedol, že banka dá do obehu ďalšie miliardy eur v prípade, ak sa výhľad európskej ekonomiky nezlepší. Fed by mal podporiť americkú ekonomiku poklesom svojej hlavnej úrokovej sadzby. Podľa jeho predstaviteľov by jeho hlavná úroková sadzba mala do konca tohto roka klesnúť najmenej raz. V obchodnom konflikte medzi Spojenými štátmi a Čínou sa pozornosť sústreďuje na stretnutie predstaviteľov G20, ktoré bude v nasledujúcom týždni v Japonsku. Na ňom by sa malo uskutočniť aj rokovanie amerického prezidenta Donalda Trumpa a čínskeho prezidenta Si Ťin-pchinga. Pokračovanie obchodného sporu medzi dvoma najsilnejšími svetovými ekonomikami je dôležité aj pre Nemecko. Na začiatku nasledujúceho týždňa bude zverejnená správa ekonomického ústavu Ifo o podnikateľskej klíme najsilnejšieho hospodárstva Európy v júni. V priebehu týždňa budú potom známe údaje o podnikateľskej nálade v europriestore a v USA.


Roglič suverénne ovládol časovku a je novým lídrom Vuelty

10. etapa (Jurancon - Pau, 36,2 km - individuálna časovka) BRATISLAVA. Novým lídrom 74. ročníka Vuelty je Slovinec Primož Roglič. Cyklista tímu Jumbo-Visma podľa predpokladov triumfoval v utorkovej 10. etape, ktorou bola individuálna časovka z Juranconu do Pau na francúzskom území. Na technickom profile s dĺžkou 36,2 km a miernym prevýšením Roglič dominoval na oboch medzičasoch a v cieli mal náskok 25 sekúnd pred novozélandským špecialistom v drese CCC Patrickom Bevinom. Tretiu priečku si s odstupom 27 sekúnd vyjazdil Francúz Rémi Cavagna (Deceuninck - Quick Step). Doterajší líder pretekov Kolumbijčan Nairo Quintana z tímu Movistar výrazne zaostal. Skúsený šampión Vuelty 2016 prežil čierny deň v červenom drese. Jeho 6-sekundový náskok v celkovom poradí pred Slovincom sa rozplynul už po úvodných metroch jazdy proti chronometru a v cieli bol o 3:06 min neskôr ako Roglič. Celkovo Quintana klesol z prvého na štvrté miesto s mankom 3 minúty na Rogliča. Časovka priniesla aj ďalšie výrazné časové posuny medzi favoritmi na celkový triumf. Druhý je úradujúci majster sveta Španiel Alejandro Valverde, za Rogličom zaostáva o 1:52 min. Tretia priečka patrí Kolumbijčanovi Miguelovi Ángelovi Lópezovi (Astana). Jeho strata z pôvodných 17 sekúnd narástla na 2:11 min. "Som spokojný so svojím výkonom. Vychádzala mi základná taktika - jazdiť čo najrýchlejšie počas celej časovky. Celkovo mám trojminútový náskok pred Quintanom, ale či to bude stačiť, uvidíme neskôr. Beriem to deň za dňom," uviedol Primož Roglič v prvom televíznom interview. Vuelta pokračuje v stredu 11. etapou na trase Saint-Palais - Urdax-Dantxarinea (180 km) s klasikárskym profilom.Poradie po 10. etape


Desať dezertov s mascarpone pre víkendovú pohodu

Nepečené, pečené, v pohároch, s ovocím aj čokoládou. Vyskúšajte chutné koláče a dezerty s mascarpone.

Lahodne jemné, voňavé, sladké a zároveň chladivo osviežujúce. Také je tiramisu. Prejsť na recept Recept s fotopostupom na mandľový zákusok vznikol v dôsledku závislosti na švédskych tortách z IKEA. Koláč s vynikajúcim žĺtkovým krémom je bez múky. Prejsť na recept Sviežosť kam sa pozriete. Od farby, cez vôňu až po kyselkavú chuť. Presne také sú ríbezle. Prejsť na recept Ak potrebujete rýchlovku, pri ktorej nestrávite pol dňa v kuchyni, tak tento recept je presne to, čo hľadáte. Prejsť na recept Toto je ďalší recept z kategórie "ľavou zadnou". Do nepečenej torty môžete použiť akékoľvek ovocie, ktoré máte radi. Prejsť na recept Zákusok ulahodí všetkým, ktorý majú radi karamel. Hodí sa aj na slávnostné príležitosti, stačí ho zaujímavo ozdobiť. Prejsť na recept Tento efektný koláč bude chutiť tým, ktorí majú radi kombináciu čokolády s výraznou chuťou drobného ovocia. Recept je variabilný a pripraviť podľa neho môžete aj roládu. Prejsť na recept Nie je tiramisu ako tiramisu. Ak sa vám zdá klasika nudná, pridajte ovocie. Prejsť na recept Obyčajný nedeľný dezert ku kávičke môže vyzerať aj neobyčajne. Tak hor sa do pečenia! Prejsť na recept Namiesto múky kopec maku, k tomu višne a mascarpone. Vynikajúci koláč na rôzne príležitosti. Prejsť na recept Viac užitočných informácií o mascarpone


NBS upozorňuje na cyperskú firmu NLF Plus Limited, investície nepodliehajú ochrane

Podľa NBS je potrebné zvážiť všetky riziká spojené s investovaním.

BRATISLAVA. Národná banka Slovenska (NBS) upozorňuje spotrebiteľov na cyperskú spoločnosť NLF Plus Limited. Táto firma podľa vyjadrení centrálnej banky nepodlieha jej dohľadu. Finančné prostriedky investované do aktív tejto spoločnosti nepodliehajú ochrane investícií podľa slovenských zákonov.Centrálna banka zároveň neeviduje uvedenú spoločnosť ani ako poskytovateľa finančných a investičných služieb na základe jednotného európskeho povolenia. Banka taktiež upozorňuje investorov, že nie je možné ani sprostredkovať služby tejto spoločnosti treťou stranou na Slovensku.Národná banka Slovenska dlhodobo upozorňuje klientov na finančnom trhu, aby si v prípade záujmu vstúpiť do zmluvného vzťahu s finančnou inštitúciou dôkladne zvážili, s ktorým subjektom do zmluvného vzťahu vstúpia a oprávnenie jednotlivých subjektov si preverovali na internetovej stránke NBS. Je potrebné podľa nej zvážiť všetky riziká spojené s investovaním, aj vzhľadom na množstvo šíriacich sa podvodných e-mailov. Treba zvážiť vlastné finančné možnosti, investičné preferencie a schopnosť zvládať prípadné straty.


Nálada britských spotrebiteľov sa zlepšila napriek neistotám spojeným s brexitom.

LONDÝN. Nálada britských spotrebiteľov sa v máji zlepšila napriek neistotám spojeným s brexitom. Index spotrebiteľskej dôvery poradenskej spoločnosti GfK sa v máji zvýšil na -10 z -13 bodov v apríli. Ekonómovia počítali s nárastom len na -12 bodov. Štyri z čiastkových indexov sa v máji zlepšili a jeden stagnoval. Index merajúci zmeny v osobných financiách za uplynulých 12 mesiacov stúpol na +3 z -1 bodu a index očakávaní týkajúcich sa osobných financií pre najbližších 12 mesiacov vzrástol o 5 bodov na + 5 bodov. Index hodnotenia všeobecnej ekonomickej situácie v krajine počas uplynulého roka stagnoval na úrovni -30 bodov. Index očakávaní týkajúcich sa vývoja všeobecnej ekonomickej situácie počas najbližších 12 mesiacov vzrástol o 5 bodov na -29 bodov a index veľkých nákupov o 2 body na +1 bod.


Rodičia by nemali zabudnúť na poistenie školáka

BRATISLAVA. Nástup do školy je pre každého náročný tak z psychologického, organizačného, ako aj finančného hľadiska. Výdavky na prváčika sú ešte väčšie ako na staršie deti. Na jednej strane sú výdavky spojené s nákupom nových školských potrieb, aktovky, peračníka, zošitov a mnohých iných drobností. Netreba však zabúdať ani na poistenie. Prváčik sa ešte len učí zodpovednosti, a preto je dobré myslieť o krok dopredu. Poisťovne ponúkajú širokú škálu poistných produktov, ktorými možno zabezpečiť školopovinné deti pred následkami úrazu, ale aj pred krádežou a stratou osobných vecí. Pritom sa poistenie uzatvára na dobu určitú a tou je školský rok. Na poistenie školáka možno využiť buď komplexné balíčky ponúkané poisťovňami niektorým školám, alebo vybaviť dieťaťu poistenie individuálne. Uzavrieť skupinové poistenie školáka je praktické a jednoduché, má však aj svoje úskalia. Komplexné poistenia poskytované celým skupinám žiakov totiž nemusia kryť všetky možné škody. Výhodou individuálneho poistenia je to, že si ho možno vyskladať podľa vlastných parametrov. Novopečeného školáka je jednoznačne vhodné poistiť proti úrazu. Najbežnejšími nehodami sú úrazy spôsobené pádom po pošmyknutí alebo potknutí. Dieťa si môže zlomiť ruku, nohu, alebo rozbiť hlavu. "Pri uzatváraní poistky si overte, aké druhy úrazu poisťovňa kryje a či je to pre vašu ratolesť dostačujúce. Výhodou je, ak poistenie kryje okrem zlomenín aj popáleniny a v prípade vážnejšieho úrazu aj denné odškodné pri hospitalizácii či trvalé následky úrazu," radí Martina Cvachová z poisťovne Groupama. Deti dnes v aktovkách nenosia do školy len knihy a zošity. V ich rukách sú často mobily a tablety, a preto je prirodzené, že rodičia chcú poistiť pred stratou alebo krádežou aj tie. Rodičia preto často vyhľadávajú taký typ poistenia, ktorý kombinuje postenie proti úrazu, a zároveň aj proti krádežiam či stratám. Ďalšou možnosťou je mať drahé školské tašky, športovú obuv, telefóny a iné predmety pokryté v rámci poistenia domácnosti. "Pokiaľ máte doma mimoriadne aktívne dieťa, je vhodné ho poistiť aj proti škodám na majetku alebo na zdraví, ktoré môže spôsobiť inej osobe. Bude tak kryté z poistenia zodpovednosti za škodu, napríklad v prípade, ak dieťa rozbije okno alebo poškodí drahý videoprojektor," pripomína Cvachová.


Portugalsko ako prvá krajina eurozóny emituje dlhopisy v jüanoch

Tento predaj umožní Portugalsku rozšíriť svoju základňu investorov.

BRATISLAVA. Portugalsko je prvou krajinou eurozóny, ktorá emituje dlhopisy denominované v čínskych jüanoch. Predaj sa začal v stredu a prebiehať bude aj počas štvrtka. Portugalsko minulý týždeň oznámilo, že má v úmysle predať dlhopisy so splatnosťou o tri roky za 2 mld. jüanov (CNY). Informoval o tom portál cnbc.com.Portugalský minister financií Mário Centeno pre CNBC povedal, že táto emisia je "pozitívnym krokom pri manažovaní zahraničného dlhu Portugalska v strednodobom horizonte". Tento predaj dlhopisov Portugalsku umožní rozšíriť svoju základňu investorov, dodal Centeno.Portugalsko nie je prvou krajinou Európskej únie, ktorá emituje dlhopisy denominované v jüanoch. Poľsko emitovalo vládne dlhopisy na čínskom trhu v roku 2016 a Maďarsko v roku 2018.


Tínedžerku čaká najstaršia finalistka. Andreescuová zabojuje o titul proti Williamsovej

Ženské semifinále

Kužmová vypadla

Mladá Kanaďanka si poradila aj s Benčičovou.

NEW YORK. Americká tenistka Serena Williamsová a Kanaďanka Bianca Andrescuová sa v sobotu stretnú vo finále ženskej dvojhry na grandslamovom US Open. Američanka v pozícii turnajovej osmičky v semifinále deklasovala piatu nasadenú Ukrajinku Jelinu Svitolinovú 6:3, 6:1. Dosiahla 101. víťazstvo vo Flushing Meadows a vyrovnala rekord krajanky Chris Evertovej. Andrescuová nasadená ako číslo 15 si poradila so Švajčiarkou so slovenskými koreňmi Belindou Benčičovou 7:6 (3), 7:5. Serena Williamsová sa stala vo veku 37 rokov a 347 dní najstaršou grandslamovou finalistkou v histórii. V prípade zisku 24. titulu z podujatí veľkej štvorky vyrovná absolútny rekord Austrálčanky Margaret Courtovej. Nebol to taký jednoznačný zápas ako ukazuje konečný výsledok. Jelina je výborná hráčka, v úvode zápasu sme hrali dlhé výmeny a bol to boj. V druhom dejstve som sa uvoľnila a predvádzala svoj najlepší tenis. V úvode zápasu bojovala so Svitolinovou o každý fiftín. Ukrajinka mala šesť brejkbalov, no nevyužila ich a záver setu patril Serene Williamsovej. Druhé dejstvo bolo už jasne v réžii bývalej svetovej jednotky, ktorá zasypala Svitolinovú spŕškou víťazných úderov. "Nebol to taký jednoznačný zápas ako ukazuje konečný výsledok. Jelina je výborná hráčka, v úvode zápasu sme hrali dlhé výmeny a bol to boj. V druhom dejstve som sa uvoľnila a predvádzala svoj najlepší tenis. Je skvelé byť v jednej lige s takou hráčkou ako bola Chris Evertova a dosianúť také pozoruhodné čísla. Počas zápasu však nikdy nemyslím na to, že môžem prekonať rekord a sústredím sa výlučne na to, aby som zvíťazila. Chcela by som sa poďakovať fanúšikom za podporu, boli skvelí," uviedla mladšia zo sestier Williamsových v prvom interview. Benčičová bola proti Andrescuovej dlho lepšia hráčka, nedokázala však premeniť brejkbaly a v tajbrejku prvého setu ťahala za kratší koniec. V druhom dejstve viedla Švajčiarka po dvoch brejkoch 4:1, no potom vytuhla a stratila úderovú istotu. Štyrikrát za sebou stratila servis, čo bola voda na mlyn 19-ročnej Kanaďanky, ktorá má šancu stať sa prvou tínedžerkou s titulom na US Open od septembra 2006, keď v New Yorku triumfovala Ruska Maria Šarapovová. Andrescuová dlho nemohla uveriť, že postúpila do grandslamového finále. "Vlani som na US Open postúpila z kvalifikácie, no potom som vypadla v 1. kole. Keby mi niekto vtedy povedal, že o rok pri premiére v hlavnej súťaži sa prebojujem až do finále, považovala by som ho za blázna. Nemám slov, splnil sa mi sen. Je to šialené. Hrať vo finále v New Yorku proti Serene je niečo úžasné. Vo finále turnaja WTA v Toronte musela skrečovať pre zranenie za stavu 1:3 v prvom sete. Povedala som jej, že sa rýchlo vystrábi zo zranenia a čoskoro sa vráti. Je super, že si opäť zahráme proti sebe." Serena Williamsová (8-USA) - Jelina Svitolinová (5-Ukr.) 6:3, 6:1 Bianca Andrescuová (15-Kan.) - Belinda Benčičová (13-Švajč.) 7:6 (5), 7:5


MATEMATICKÉ HÁDANKYMatematická hádanka: Máte desať nápoved, dokážete nájsť jedno číslo?

Každá číslica z hľadaného čísla vám pomôže nájsť riešenie.

Mnoho ľudí prechováva odpor k matematike. Vraj, načo im bude v živote? Princípy matematiky však fungujú v prírode a človek ich iba dokázal objaviť a porozumieť im. Pri matematike sú však oveľa dôležitejšie zručnosti, naučí vás riešiť problémy a kriticky myslieť. Každý týždeň prinesieme jeden matematický príklad, hlavolam alebo hádanku, kde si tieto zručnosti môžete vyskúšať. Riešenie nájdete vždy v odkaze na konci článku. Ak máte zaujímavý tip, napíšte nám ho aj s riešením na veda@sme.sk. Nájdite desaťmiestne číslo podľa týchto kritérií:


Izraelská armáda reagovala na paľbu z tanku zo Sýrie

Izrael údajne podniká aj nálety na zásielky zbraní určených Hizballáhu.

JERUZALEM. Izraelská armáda oznámila, že zasiahla v stredu "stanovište patriace sýrskemu režimu". Reagovala tak na streľbu z tanku na Izraelom kontrolovanú časť Golanských výšin, ktorá si nevyžiadala žiadne obete ani zranených.Židovský štát sa zväčša nezapája do konfliktu v Sýrii. Ale v prípade cezhraničnej paľby zo Sýrie podniká odvetné akcie.Podľa agentúry AP Izrael údajne podniká aj nálety na zásielky zbraní určených libanonskému hnutiu Hizballáh, ktoré je blízkym spojencom sýrskej vlády.Izrael obsadil Golanské výšiny - súčasť Sýrie - v roku 1967 počas tzv. šesťdňovej vojny a jednostranne ich anektoval v roku 1981.


Biden oľutoval, že chcel z Trumpa vymlátiť dušu

Americký prezident zareagoval vyhlásením, že Biden by išiel dole rýchlo, tvrdo a s plačom.

WASHINGTON. Bývalý americký viceprezident Joe Biden sa vo štvrtok pokúsil ukončiť slovnú roztržku medzi ním a prezidentom Donaldom Trumpom, keď vyhlásil, že ľutuje svoje predchádzajúce vyhlásenia na adresu prezidenta. Biden minulý týždeň okrem iného povedal, že by z Trumpa "vymlátil dušu", na čo Trump zareagoval vyhlásením, že Biden "by išiel dole rýchlo, tvrdo a s plačom". "Nemal som povedať to, čo som povedal," spytoval si svedomie vo štvrtok Biden. "Nechcem skončiť pri pogu s týmto chlapíkom," dodal, prirovnávajúc prípadný súboj s Trumpom k divokému tancu typickému pre punkové koncerty. Na minulotýždňovom podujatí proti sexuálnemu obťažovaniu žien na University of Miami Biden vyhlásil, že ak by uvidel Trumpa obťažovať nejakú ženu alebo hovoriť ho o tom, "vymlátil by z neho dušu". Spomenul aj nahrávku s Trumpom z roku 2005, na ktorej súčasný americký prezident hovorí, že kto je slávny, môže si voči ženám dovoliť čokoľvek. "Ak si hviezda, nechajú ťa to spraviť. Môžeš spraviť hocičo, aj chytiť ich za ...," hovoril vtedy Trump s odkazom na ženské prirodzenie. "Ak by sme boli na škole, zobral by som ho za telocvičňu a vymlátil by som z neho dušu," povedal Biden v reakcii na tento Trumpov výrok. Dodal, že v mladosti bol muž alebo chlapec, ktorý sa správal neslušne k ženám, "väčšinou ten najtučnejší a najškaredší sukin syn v hre". Trumpova reakcia na seba nenechala dlho čakať. "Bláznivý Joe Biden sa snaží tváriť ako tvrdý chlapík. V skutočnosti je slabý, mentálne aj fyzicky, ale zase sa mi vyhráža - už druhý raz - fyzickým útokom. Nevie, s kým má dočinenia, išiel by dole rýchlo, tvrdo a s plačom. Nevyhrážaj sa ľuďom, Joe!" odkázal minulý štvrtok Bidenovi Trump.


Lajčáka znepokojuje vývoj na Ukrajine, riešenie vidí v minských dohodách

Kríza na juhovýchode Ukrajiny nie je podľa ministra ani zďaleka zažehnaná a vyžaduje si neustálu pozornosť.

BRATISLAVA. Slovenská republika je znepokojená vývojom situácie na juhovýchode Ukrajiny. Vyplynulo to z utorňajšieho rozhovoru ministra zahraničných vecí a európskych záležitostí SR Miroslava Lajčáka (Smer) s osobitným predstaviteľom úradujúceho predsedu OBSE na Ukrajine Martinom Sajdikom. Informoval o tom tlačový odbor Ministerstva zahraničných vecí a európskych záležitostí. "Slovensko podporuje snahy osobitnej monitorovacej misie Organizácie pre bezpečnosť a spoluprácu v Európe (OBSE) a Trilaterálnej kontaktnej skupiny o odsun vojenského personálu a ťažkých zbraní z línie kontaktu v oblasti Donbasu a o nastolenie podmienok vhodných na nájdenie trvácneho riešenia," uviedol rezort diplomacie. Podľa ministra Lajčáka je nedávne vzplanutie bojov v oblasti okolo Avdijivky dôkazom, že kríza na juhovýchode Ukrajiny nie je ani zďaleka zažehnaná a vyžaduje si neustálu pozornosť. "Naším spoločným cieľom v tejto situácii musí byť hľadanie spôsobov, ako urýchliť implementáciu už dohodnutých vecí do praxe. Európa si nemôže dovoliť ďalší zamrznutý konflikt. Minské dohody možno neprinášajú také okamžité výsledky, ako by sme si želali, ale zostávajú jediným zmysluplným nástrojom na ukončenie konfliktu, ktorý máme v rukách," povedal minister. Miroslav Lajčák sa v rozhovore venoval aj prípravám Slovenska na predsedníctvo v OBSE v roku 2019. "Momentálne sme v štádiu budovania predsedníckeho tímu a selektovania priorít. Jednou z nich bude aj situácia na Ukrajine, ale aj ďalšie konfliktné oblasti, ktorým OBSE venuje pozornosť," dodal rezort diplomacie. Vo februári na schôdzke v bieloruskej metropole Minsk sa účastníci trilaterálnej kontaktnej skupiny pre urovnanie konfliktu v Donbase (zástupcovia Ruska, Ukrajiny a OBSE) dohodli, že obe strany konfliktu stiahnu do 20. februára všetky zbrane zakázané minskými dohodami. Zástupca šéfa pozorovateľskej misie OBSE Alexander Hug 10. februára potvrdil, že až šesťnásobne vzrástol počet prípadov, keď boli do bojov nasadené ťažké zbrane, ktoré majú byť v súlade s dohodou znepriatelených strán stiahnuté zo styčnej línie.


Vyvinuli krídlo, ktoré dokáže meniť tvar počas letu

BRATISLAVA. Vzlet, pristátie či manévrovanie vo vzduchu. Pre každú fázu letu lietadla by sa najlepšie hodila iná konštrukcia krídla, aby v daných podmienkach fungovalo najlepšie. Súčasné krídla sú preto kompromisom. Vedci teraz vyvinuli nový druh krídla, ktorého tvar by sa dal upraviť podľa požiadaviek pre jednotlivé úseky letu. Lietadlá s takýmito krídlami by mohli byť ľahšie a energeticky úspornejšie. Nové krídlo už otestovali vo veternom tuneli amerického Národného úradu pre letectvo a vesmír (NASA) a jeho dizajn opísali vo vedeckom časopise Smart Materials and Structures. Na štúdii pracovali vedci z NASA a Massachusettskej technickej univerzity. Nový druh krídla vyvinuli v rámci projektu MADCAT. Bežné krídlo má niekoľko oddelených pohyblivých častí určených na riadenie lietadla, ako sú napríklad balančné krídelká. Tento spôsob montáže vedci úplne zmenili. V jeho finálnej verzii sa počíta s tým, že by malo byť priamou súčasťou konštrukcie lietadla. Jeho ľahký rám je zložený zo stoviek identických polymérových častí a tie sú prekryté ďalšou vrstvou podobného polymérového materiálu. Výsledkom je omnoho ľahšie krídlo, ako sa používa v leteckom priemysle v súčasnosti. Nezáleží ani na tom, či je vyrobené z kovu, alebo kompozitných materiálov. Vďaka viacerým menším častiam nový druh krídla dokáže podľa potreby meniť celý svoj tvar alebo tvar jednotlivých častí. Samostatne tak počas letu reaguje na rôzne aerodynamické podmienky. Testovaný model má približne päť metrov. Ide o najväčší možný rozmer, pri ktorom sa ešte zmestí do veterného tunelu NASA. Krídlo zložené z menších častíc má viaceré výhody. "Môžete vyrobiť akýkoľvek geometrický tvar," hovorí v tlačovej správe MIT študent Benjamin Jenett, ktorý pracoval na stavbe krídla. "Fakt, že takmer všetky súčasné lietadlá majú rovnaký tvar, je ovplyvnený výdavkami. Nie vždy je tým najúčinnejším." Predošlé štúdie ukázali, že pre viaceré aplikácie by bolo omnoho výhodnejšie, ak by boli telo a krídlo lietadla ucelenou konštrukciou. Aj nový postup výroby sa ukazuje ako relatívne jednoduchý. V tomto prípade krídlo skladali ručne študenti, no v budúcnosti by mohli montáž plne obsluhovať roboty. Systém by sa dal využiť aj na montáž iných zariadení, napríklad veterných turbín či na vesmírne štruktúry, ako sú antény. DOI: 10.1088/1361-665X/ab0ea2


Dosluhujúci župan Kotleba zle hospodári s majetkom kraja, tvrdí Lunter

Za jediné euro mal Marian Kotleba predať aj automobily s rokom výroby 2008.

BANSKÁ BYSTRICA. Úrad Banskobystrického samosprávneho kraja (BBSK) ešte pod vedením dosluhujúceho šéfa Mariana Kotlebu má nehospodárne nakladať s majetkom BBSK, o čom svedčí pred koncom jeho volebného obdobia odpredaj prebytočného majetku Banskobystrickej regionálnej správy ciest (BBRSC). Tvrdí to budúci predseda kraja Ján Lunter a členovia jeho tímu. Na tlačovej besede v utorok v Banskej Bystrici upozornili, že ide o 103 položiek, ktoré boli podľa zmluvy zo septembra odpredané za jedno euro. Riaditeľ Úradu BBSK Milan Uhrík v reakcii pre TASR uviedol, že "obvinenia sú nezmysly". Ako informoval Stanislav Horník, poslanec krajského parlamentu za okres Detva, istá časť techniky je síce nepoužiteľná, ale mnohé z nich sú hodné toho, aby boli odpredané v súlade so zásadami hospodárenia s majetkom kraja. "Pri dôvodovej správe sme sa dozvedeli, že to treba okamžite zlikvidovať, že hrozí ekologická katastrofa a podobné krízové scenáre," opísal Horník. "Z môjho pohľadu časť majetku je určite v takom stave, ale keď si pozrieme stav tejto techniky, že sa dnes nevyrába a v mnohých mestách a obciach či podobných správach ciest dosluhuje, može to byť jednoducho nevyčerpateľnou bankou náhradných dielov, ktoré sú na trhu nedostupné," konštatoval. Medzi odpredanými položkami je podľa neho i technika a automobily s rokom výroby 2008. "Mal byť vypracovaný znalecký posudok a mal sa odpredať za primeranú cenu, ktorá je trhová," dodal. "Uvedený majetok bol prebytočný a neupotrebiteľný šrot určený na likvidáciu. Prebytočnosť a následná likvidácia tohto majetku bola schválená jednohlasne všetkými poslancami naprieč politickým spektrom na rokovaní Zastupiteľstva BBSK 14. augusta," povedal Uhrík. To znamená, že s jeho likvidáciou súhlasil aj pán Horník, ktorý to teraz kritizuje. Prebytočný šrotový majetok bol dokonca na rokovaní zastupiteľstva ponúknutý primátorom a starostom miest, ale nikto neprejavil záujem ani o jediný kus z toho šrotu. Rovnako oň neprejavili záujem ani iné organizácie BBSK," zdôraznil. Podľa neho BBRSC v rámci prieskumu trhu oslovila sedem firiem s požiadavkou na likvidáciu spomínaného prebytočného majetku. Každá však chcela za jeho likvidáciu ešte aj zaplatiť. "BBRSC preto pristúpila k uzatvoreniu zmluvy s firmou Kalamár, ktorá tento majetok zlikvidovala prakticky zadarmo. Ešte pred samotným odvozom odpadu dal riaditeľ BBRSC príkaz vymontovať zo starých áut všetky súčiastky, ktoré by neskôr mohli použiť ako náhradné diely," dodal Uhrík.


Veľké Trumpovo víťazstvo. Snemovňa schválila daňovú reformu

Návrh reformy ešte musí podpísať prezident Trump.

WASHINGTON. Republikánmi kontrolovaná Snemovňa reprezentantov schválila najväčšiu daňovú reformu v USA za 30 rokov. Návrh reformy ešte musí podpísať prezident Donald Trump. Je to prvé veľké Trumpovo legislatívne víťazstvo. Republikáni prevalcovali odpor demokratov a schválili návrh zákona, ktorý znižuje dane pre firmy a bohatých, zatiaľ čo daňové úľavy pre strednú triedu sú len dočasné Snemovňa reprezentantov odobrila návrh reformy pomerom hlasov 224 ku 201. Snemovňa ju schválila druhýkrát za dva dni, keďže z dôvodu procedurálneho pochybeniu bolo potrebné druhé hlasovanie. Senát reformu schválil v stredu v skorých ranných hodinách pomerom hlasov 51 ku 48.  "Znížením daní a reformou rozbitého systému teraz lejeme raketové palivo do motora našej ekonomiky," uviedol Trump po hlasovaní. Súčasťou reformy je napríklad zníženie firemnej dane z 35 na 21 percent.